title: Dynamic Systems Development Method

text: DSDM määrittelee projektin ohjauksen suorittamisen, määrittelyn, protoilun, aikalaatikoinnin, asetusten hallinnan, testauksen ja laadunvarmistuksen. Viitekehys määrittelee projektin jäsenten roolit ja vastuut, työryhmän kokoonpanon, toteutusympäristön, riskinhallinnan, ylläpidettävyyden toteuttamisen, uudelleenkäytettävyyden ja kaupalliset suhteet.


title: Dynamic Systems Development Method

text: DSDM:n perusperiaatteita on neljä. Kehitys tapahtuu yhteisesti työskennellen ("team effort"), korkealla laadulla tarkoitetaan sekä tarkoitukseen sopivuutta että teknistä toimivuutta, suositaan osatoimituksia ja keskitytään kehittämään liiketoiminnan kannalta ensiarvoisia ohjelmistokomponentteja.


title: Dynamic Systems Development Method

text: DSDM:n päävaiheet ovat toiminnallisuuden määrittelyn iteraatio, suunnittelun ja toteutuksen iteraatio ja käyttöönoton iteraatio. Prosessin tärkeimmät ohjausrakenteet ovat aikalaatikot ja ominaisuuksien priorisointi VTaToU-luokittelua käyttäen. Projektin ohjauksen painopiste on toteuttajien yhteisöllisyydessä, vuorovaikutuksessa ja heidän osaamisessaan, ei itse prosessissa.


title: Dynamic Systems Development Method

text: Ketterät menetelmät painottavat toteuttajien ja käyttäjien välistä kommunikaatiota. DSDM-ryhmän koko on pienimmillään kaksi henkilöä. Suurin DSDM-ryhmänmatriisin suositeltava koko on kuusi henkilöä kuudessa ryhmässä.


title: Dynamic Systems Development Method

text: Projektin kehitystyön kaksi ensimmäistä vaihetta ovat samanaikaiset toteutettavuuden arviointi ja liiketoiminnan määrittely. Iteraatiovaiheen vaiheita ensimmäinen vaihe on toiminnallisen mallinnuksen iteraatio (TOMI). Iteraatiovaiheen muita vaiheita ovat suunnittelun ja toteutuksen iteraatio (SUTI) sekä käyttöönoton iteraatio (KAI). Lisäksi projektiin kuuluvat vaiheina projektin käynnistäminen ja päättäminen. Nämä vaiheet eivät sisällä iteraatioita.


title: Dynamic Systems Development Method

text: DSDM ottaa huomioon ihmisresurssin luonteen ja projektien monimuotoisuuden. Sitä käytettäessä loppukäyttäjät ottavat järjestelmän todennäköisesti vastaan helpommin, vääränlaisen järjestelmän toteutuksen todennäköisyys vähenee ja järjestelmä vastaa todennäköisesti liiketoiminnan asettamia vaatimuksia. Lisäksi käyttäjät ovat paremmin koulutettuja ja järjestelmän käyttöönotto sujuu vaivattomasti. DSDM ei ratkaise kaikkia projekteissa esiin tulevia ongelmia, mutta se helpottaa huomattavasti järjestelmän kehitystyötä.


title: Dynamic Systems Development Method

text: Vesiputousmallissa on nähty puutteita jo pitkään. Sen puutteita on pyritty täydentämään muun muassa lisäämällä siihen iteroivan ohjelmistokehityksen tekniikoita, mutta siinä on usein epäonnistuttu. RAD ja Extreme Programming eivät kata kaikkia ohjelmistoprojektin osa-alueita, joten on ollut tarve kehittää parempi menetelmä.


title: Dynamic Systems Development Method

text: DSDM-yhteenliittymä (DSDM Consortium) perustettiin tammikuussa 1994. Sen tavoitteena on laatia ohjelmistotuotannon toimintatapa, joka on yleisesti saatavissa, yleisesti hyväksytty ja joka sopii erilaisiin toteutustekniikoihin. DSDM on tapa toteuttaa prosessi.


title: Dynamic Systems Development Method

text: DSDM:n kehitettiin vuonna 1994, ja ensimmäinen versio julkaistiin vuoden 1995 alkupuolella. Työtavan toinen versio julkaistiin marraskuussa 1995 ja kolmas elokuussa 1997. DSDM:stä on tarkoitus laatia ohjelmistoprojektin erityisluonteen tarkemmin huomioon ottava versio.


title: Dynamic Systems Development Method

text: Järjestelmän toimitusaikataulu eroaa DSDM:ää käytettäessä ohjelmistotuotannon vesiputousmallista, jossa ohjelmistokehitys tapahtuu peräkkäisinä vaiheina ilman iteraatioita. Tärkein DSDM:n työtapa on aikalaatikko, jonka aikana projekti tuottaa tuotteen jonkin ominaisuuden. Aikalaatikon kesto voi olla muutama päivä tai muutamia viikkoja. DSDM keskittyy enemmän tuotteeseen kuin työvaiheen toteutustapaan. Jäljitettävyyden ansiosta ohjelmistokehittäjät voivat palata kehitystyössä tilanteeseen, jossa virhe syntyi.


title: Dynamic Systems Development Method

text: DSDM:ää käytettäessä voidaan toteuttaa vastaava järjestelmä kuin vesiputousmallilla, mutta lyhyemmässä ajassa. DSDM vaatii vähemmän työtä kuin vesiputousmalli ja tiedonkulku on tehokkaampaa kuin vesiputousmallia käyttäessä. Työajansäästö syntyy kokousten määrän ja niihin käytettävän ajan vähenemisestä ja siitä, että tuotteisiin ei toteuteta turhia ominaisuuksia. Lisäksi tehtävien anto tilaajalta toimittajalle nopeutuu. Viestinnän paraneminen näkyy siinä, että ongelmat, väärinkäsitykset ja virheellisesti annetut ohjeet havaitaan nopeasti ja ne voidaan korjata mahdollisimman aikaisessa vaiheessa. Vesiputousmallissa viestinnän toimimattomuus voi johtaa siihen, että ohjelmistotuote joudutaan projektin loppuvaiheessa kirjoittamaan suurelta osin uudelleen. DSDM:ää käyttäen koodin dokumentointi on koko projektin ajan ajantasaista, ja siksi ohjelmiston ylläpidettävyys on hyvä verrattuna tilanteeseen, jossa vesiputousmallissa dokumentaatio tuotetaan vasta projektin loppuvaiheessa.


title: Dynamic Systems Development Method

text: DSDM:ssä on yhdeksän periaatetta. Näitä periaatteita ovat loppukäyttäjien osallisuus, työryhmän autonomia, näkyvät tulokset, toimitusten tarkoituksenmukaisuus, iteratiivisuus ja käytännön ratkaisut, palautuspisteet, kokonaiskuva, testaus toteutusvaiheessa ja yhteistyö. DSDM:n yhdeksän yleisperiaatetta toimivat vuorovaikutteisesti toistensa suhteen, ja niitä kaikkia tulisi soveltaa projektissa samanaikaisesti. Jos yhdenkin periaatteen soveltaminen on mahdotonta, tulisi käyttää jotain muuta menetelmää kuin DSDM:ää.


title: Dynamic Systems Development Method

text: Loppukäyttäjien osallistuminen kehitystyöhön on DSDM:n tärkein periaate. Loppukäyttäjä osallistuu kehitystyöhön tasaisesti koko projektin ajan, jolloin hänelle hahmottuu oikea käsitys projektin sisällöstä. Käyttäjän osallistuminen on jatkuvaa. Kommunikaatiossa on tärkeintä jatkuvuus ja keskittyminen projektin tarpeisiin. Liiketoimintatietämyksen tulee siirtyä kehittäjille nopeasti ja suoraan mahdollisimman virheettömänä.


title: Dynamic Systems Development Method

text: DSDM-projektin ja perinteisen projektin loppukäyttäjien osallistumista on kuvattu niin sanotulla piikikkään sohvan käyrällä.


title: Dynamic Systems Development Method

text: Nopeasti tapahtuva ohjelmiston kehittäminen edellyttää sitä, että tarvittavat valinnat voidaan tehdä nopeasti. Hidas päätösaikataulu yleensä estää tarvittavien ominaisuuksien toimittamisen ajallaan.


title: Dynamic Systems Development Method

text: Työryhmän jäsenillä tulee olla riittävä päätösvalta päättää itse toistuvista pienistä asioista. Sellaisia ovat muun muassa vaatimusten toteutustapa, toiminnallisuuden ja käytettävyyden toteutustapa, vaatimusten toteutusjärjestys ja teknisten yksityiskohtien lopullinen toteutustapa. Mikään näistä ei aiheuta katastrofia ohjelmistolle. Toteuttajien liian laaja päätäntävalta aiheuttaa sen, että tuotteen toteutustavasta tulee epämääräinen.


title: Dynamic Systems Development Method

text: DSDM:n toimitukset tapahtuvat aikataulun mukaan ja sisällöltään laajenevina. Toimituksissa on tarkoituksenmukainen toiminnallisuus, ja niitä tehdään lyhyiden kehitysjaksojen puitteissa. Toimiminen lyhyissä toimitusiteraatioissa mahdollistaa projektin hyvän seurannan.


title: Dynamic Systems Development Method

text: Tuotteen ominaisuuksiin keskittyvä projektinohjaus on joustavampi kuin projektissa suoritettaviin tehtäviin perustuva projektinohjaus. Keskusteltuaan työryhmän muiden jäsenten kanssa ohjelmiston toteuttaja voi vapaasti valita tavan, jolla hän rakentaa tuotteessa tarvittavan ominaisuuden. Tehtäväkeskeisessä projektinohjauksessa toteuttajat kiinnittävät annetut tehtävät henkilökohtaisiksi aikatauluiksi. Nämä aikataulut ovat joustamattomia.


title: Dynamic Systems Development Method

text: Toimitukset voivat sisältää muun muassa ohjelmakoodia tai esimerkiksi järjestelmän malleja. Tuotteen avulla projekti etenee kohti lopullista järjestelmää. Tuotteen ei tarvitse olla täysin valmis kehitystyön ollessa kesken, vaan sen perustarkoitus on osoittaa se suunta, johon projekti etenee.


title: Dynamic Systems Development Method

text: DSDM:ssä toimitettavan tuotteen on vastattava liiketoiminnan tarpeita. Perinteisessä ohjelmistotuotannossa on riittänyt se, että tuote vastasi vaatimusmäärittelyä, vaikka määritellyt ominaisuudet olisivat olleet epäolennaisia tai tarpeettomia. Liiketoiminnalle koituvien hyötyjen maksimointia on DSDM-projekteissa pidettävä jatkuvasti päätavoitteena.


title: Dynamic Systems Development Method

text: Kehitystyö on iteratiivista, ja se tuo ratkaisuja todellisiin kehitystarpeisiin. Ajantasainen kommunikaatio mahdollistaa sen, että projektin suuntaa voidaan tarkistaa heti, kun ensimmäinen varoitus ilmenee. Näin virheiden korjaus tapahtuu heti, ja korjauskustannukset ovat alhaiset.


title: Dynamic Systems Development Method

text: Muutosten on oltava jäljitettävissä taaksepäin. Iteratiivinen ja ominaisuuksia lisäävä työtapa voi joskus johtaa ohjelmiston umpikujaan. Tällöin on voitava palata ohjelmiston aikaisempaan kehitysvaiheen palautuspisteeseen, josta voidaan valita toinen kehityslinja.


title: Dynamic Systems Development Method

text: Tärkeimmät vaatimukset muutetaan tuotteen ominaisuuksiksi. Liiketoiminnan tarpeet täyttävät ominaisuudet ovat toteutusprioriteetiltaan korkeimmalla tasolla. Nämä vaatimukset on sovittu liiketoiminnan määrittelyn perusteella.


title: Dynamic Systems Development Method

text: Testaus on sisällytetty toteutusvaiheeseen. Mitä aikaisemmin testaus aloitetaan, sitä enemmän siitä on hyötyä. DSDM:n filosofia on "testaa kun voit". Kehittäjät testaavat teknisiä komponentteja ja käyttäjän edustajat toiminnallisuutta. Integraatiotestaus tehdään heti, kun komponentti voidaan yhdistää muuhun järjestelmään. Regressiotestaus on DSDM:ssä tärkeä, sillä aikaisempien komponenttien kanssa yhteen sopimaton uusi komponentti ei ole DSDM:n mukaan hyväksyttävissä. Jatkuvalla testauksella valvotaan koko ajan ohjelmiston laatua.


title: Dynamic Systems Development Method

text: Projektin jäsenet työskentelevät yhteistyössä. DSDM-projektin perusta on me-henki, koska vastuu on jaettu ryhmän jäsenten kesken. Yhteistyössä työskenteleminen edellyttää ryhmän jäsenten välistä luottamusta. Lisäksi tilaajalla ja toimittajalla on oltava tarkka käsitys siitä, mitkä ominaisuudet ovat lopputuotteessa välttämättömiä. DSDM:ssä ajatellaan, että kehittäjät eivät kykene määrittämään järjestelmän käyttäjien tarpeita ilman yhteistyötä heidän kanssaan. Jokaisen työryhmän jäsenen on tultava toimeen jokaisen muun jäsenen kanssa hänen organisaatioasemastaan riippumatta. Jos projektin jäsenet eivät työskentele yhteistyössä, työryhmästä katoaa me-henki.


title: Dynamic Systems Development Method

text: Mitä vähemmän tuotteeseen tehdään ominaisuuksia, sitä varmemmin se tulee toimitetuksi ajallaan ja sitä helpompi sitä on ylläpitää.


title: Dynamic Systems Development Method

text: DSDM-prosessin kuvaa on kutsuttu kolmeksi pizzaksi ja juustoksi. DSDM:n elinkaaressa on viisi vaihetta. Projekti etenee vahvojen nuolien mukaan, ja mahdolliset paluut aikaisempiin vaiheisiin on merkitty ohuemmilla viivoilla. DSDM-projektissa on seitsemän vaihetta, jotka ovat esiprojekti, toteutettavuus, liiketoiminnan määrittely, toiminnallisen mallinnuksen iteraatio (TOMI), suunnittelun ja toteutuksen iteraatio (SUTI), käyttöönoton iteraatio (KAI) ja jälkiprojekti.


title: Dynamic Systems Development Method

text: Esiprojektin tehtävä on tuottaa projektille oikeat toimintamahdollisuudet. Esiprojektissa varmistetaan se, että projekti soveltuu DSDM-projektiksi ja että projekti alustetaan oikein. Kun käytännön järjestelyt on saatu suoritetuksi, alustava projektisuunnitelma sisältää suunnitelman toteutettavuuden tutkimisesta, joka on DSDM-projektin ensimmäinen vaihe.


title: Dynamic Systems Development Method

text: Toteutettavuus ja liiketoiminnan määrittely suoritetaan peräkkäin. Ne asettavat perussäännöt kehitystyölle, joka on iteratiivista ja laajenevaa. Projektiin kuuluu toteutettavuuden arviointi silloinkin, kun DSDM:ää ei käytetä projektin toteutusvaiheessa.


title: Dynamic Systems Development Method

text: Ohjelmistoihin tulisi DSDM:n ajattelutavan mukaan toteuttaa mahdollisimman vähän ominaisuuksia. Jokainen uuden ominaisuuden lisäys on perusteltava hyvin. Yleensäkin DSDM:n käytössä tulisi pyrkiä minimalistiseen lähestymistapaan, koska DSDM:n filosofia on tehdä tarpeeksi eikä yhtään enempää.


title: Dynamic Systems Development Method

text: Toteutettavuuden määrittely (The Feasibility Study) on DSDM:n ensimmäinen askel. Projektista arvioidaan muun muassa onko järjestelmän tekninen toteutus mahdollinen, tuoko järjestelmä etuja liiketoiminnalle ja onko järjestelmän toteuttaminen vaivan arvoista. Lisäksi ratkaistaan se, onko DSDM sovellettavissa projektissa. DSDM ei sovellu kaikkiin projekteihin.


title: Dynamic Systems Development Method

text: Toteutettavuuden määrittely kestää pisimmillään muutaman viikon. Sen arvioinnissa käydään läpi projektin pääkohdat ilman yksityiskohtia. Jos projektissa on suuria riskejä, päätös jatkamisesta tehdään, kun riskeistä on riittävästi tietoja.


title: Dynamic Systems Development Method

text: Toteutettavuuden määrittelyn aikana laaditaan toteutettavuusraportin lisäksi ja sen pohjalta toteutuksen yleissuunnitelma. Lisäksi toteutetaan nopeasti laadittu prototyyppi niissä tapauksissa, joissa se tuo projektille lisäarvoa. Prototyypin rakentaminen on turhaa, jos järjestelmästä ei ole riittävää tietoa.


title: Dynamic Systems Development Method

text:
Jos DSDM:n on todettu soveltuvan käytettäväksi projektissa, liiketoiminnan määrittely (The Business Study) on sen ensimmäinen varsinainen vaihe. Se tuottaa perustan, jolle kaikki muu työ pohjautuu. Tarkoituksena on ymmärtää liiketoimintaprosesseja ja löytää tietosisältö, jonka järjestelmä tarvitsee palvellakseen niitä. Määrittely sisältää liiketoiminnalliset ja tekniset osat.
Liiketoiminnan määrittelystä syntyvät dokumentit ovat liiketoiminta-alueen määrittely (Business Area Definition), järjestelmän arkkitehtuurin määrittely (System Architecture Definition) ja kehityssuunnitelma (Development Plan). Liiketoiminta-alueen määrittely on yleiskuvaus automatisoitavista prosesseista, järjestelmän arkkitehtuurin määrittely kuvaa järjestelmän arkkitehtuurin ja kehityssuunnitelma. Kehityssuunnitelma kertoo, miten toiminnallisen mallin iteraatio ja suunnittelun ja toteutuksen iteraatio toteutetaan. Kehityssuunnitelma sisältää kuvaukset prototypoinnin, testauksen ja kokoonpanonhallinnan toteuttamisesta.


title: Dynamic Systems Development Method

text: Toiminnallisen mallin iteraation (Functional Model Iteration) tarkoituksena on tarkentaa liiketoiminnan määrittelystä syntynyt järjestelmän prosessien ja tietosisällön kuvaus. Huolellista analyysia pidetään DSDM:ssä edellytyksenä oikean järjestelmän rakentamiselle. Järjestelmän malli ja toiminnallisuuden toteuttavat komponentit määritellään niin, että ne ovat yhtäpitävät. Ei-toiminnallisista vaatimuksista voidaan kuvata muun muassa käytettävyyteen liittyviä asioita.


title: Dynamic Systems Development Method

text: Iteraation vaiheet ovat tunnistus, aikataulutus, toteutus ja katselmus. Tunnistuksessa määritellään kierron tehtävät, aikataulutuksessa se, miten tehtävät suoritetaan. Toteutus toteuttaa suunnitelmat. Katselmoinnin tarkoitus on varmistaa, että on tehty oikeat asiat.


title: Dynamic Systems Development Method

text: Vaiheen lopputuloksena on analyysidokumentaatio ja toimintakelpoinen ohjelmisto, jonka testatut komponentit sisältävät päätoiminnallisuudet. Vaiheen tuloksena syntyvät dokumenttien tulee sisältää toiminnallisuuksien priorisointi, ei-toiminnalliset vaatimukset, käyttöönottosuunnitelma ja prototyyppien katselmointidokumentit. Tärkein osa katselmointidokumenteissa on prototyypeistä saadut käyttäjäkommentit.


title: Dynamic Systems Development Method

text: Suunnittelun ja toteutuksen iteraation (Design and Build Iteration) rakentaa järjestelmän sen operatiivisessa käytössä vaaditulle tasolle, ja lopputulos on testattu ohjelmisto. Ohjelmiston testausta tapahtuu koko vaiheen ajan.


title: Dynamic Systems Development Method

text: Ohjelmiston tulisi sisältää sovitut ominaisuudet. Kaikkia projektin aikana havaittuja ominaisuuksia ei yleensä voida toteuttaa. Määrittelyprototyypistä kehitetään suunnitteluprototyyppi ja siitä edelleen toteutusprototyyppi.


title: Dynamic Systems Development Method

text: Käyttöönoton (Implementation) iteraatiossa järjestelmä siirretään toteutusympäristöstä tuotantoympäristöön ja sen lopputulos on dokumentoitu toimitettu järjestelmä. Iteraatiokiertoa ei tapahdu, jos järjestelmä toimitetaan yhdellä kertaa.


title: Dynamic Systems Development Method

text: Käyttöönoton iteraatiovaiheen katselmus vastaa kysymykseen: "Vastaako järjestelmä liiketoiminnan asettamia vaatimuksia?" Käyttöönoton iteraatiosta voidaan palata takaisin aikaisempiin vaiheisiin kolmesta syystä. Näitä ovat kehitystyön aikana on havaittu tärkeä liiketoiminnan tarve, matalan prioriteetin toiminnallisuuden poistaminen ja suunnittelun ja toteutuksen iteraation aikana jo toteutetun ei-toiminnallisen vaatimuksen uudelleentoteuttaminen. Jos järjestelmä vastaa kaikkia vaatimuksia, ei lisätyötä tarvita. Järjestelmän dokumentoinnin lisäksi laaditaan ylläpito- ja käyttäjäohjeet. Käyttöönottoprojekti dokumentoidaan käyttöönottoraportissa.


title: Dynamic Systems Development Method

text: Järjestelmän toimituksen jälkeen projekti siirtyy jälkiprojektiin (post-project). Järjestelmään tehtävät muutokset toimitetaan järjestelmän uusien julkaisujen yhteydessä. Jälkiprojektiin voi kuulua käyttöönoton katselmus, jossa arvioidaan se, kuinka hyvin järjestelmä täyttää sille asetetut tarpeet. Käyttöönottoon liittyviä muita asioita ei yleensä käsitellä.


title: Dynamic Systems Development Method

text: DSDM:n käyttö edellyttää muihin ketteriin menetelmiin verrattuna enemmän vastuullisuutta toimia projektin itsenäisesti ohjautuvana toteuttajana. Aikaistetut suunniteltua laajemmat toimitukset ovat mahdollisia, mutta ne aiheuttavat lisätyötä.


title: Dynamic Systems Development Method

text: DSDM soveltuu Stanpletonin mukaan parhaiten liiketoimintasovelluksiin, jotka ovat interaktiivisia ja joissa käyttöliittymä toteuttaa järjestelmän toiminnallisuuden, joiden käyttäjäryhmä on tarkasti rajattu, jotka eivät sisällä monimutkaista laskentaa, jotka voidaan suurissa järjestelmissä jakaa pienemmiksi osiksi, jotka voidaan toteuttaa suunnitellussa ajassa ja jotka sisältävät sellaisia ominaisuuksia, jotka eivät ole erittäin tarkkoja tai kiinnitettyjä. DSDM sallii minkä tahansa ohjelmistokehitysmenetelmän käytön.


title: Dynamic Systems Development Method

text: Järjestelmän ydinmallin on oltava niukka mutta riittävä. Sen on varmistettava projektin hallinta ja ylläpidon vaivaton toteutus. Järjestelmän ydinmallin lisäksi laaditaan tukimallit. Nämä mallit laaditaan yhtäpitäviksi ennen järjestelmän kehittämisen aloittamista. Tukimallit ovat luonnoksia järjestelmän malleista. Ydinmallin sisältö ja yhtäpitävyys on tarkistettava koko kehitystyö ajan.


title: Dynamic Systems Development Method

text: Iteraation tarkoituksena on poistaa tuotteen virheet mahdollisimman aikaisessa vaiheessa. Iteraation vaarana on se, että toteuttajat ryhtyvät tavoittelemaan täydellisyyttä. Käytettäessä prototyyppejä on määriteltävä ne ominaisuudet, jotka prototyypissä toteutetaan. DSDM:ssä käytössä oleva aikalaatikointi katkaisee loputtoman iteraatiokierteen.


title: Dynamic Systems Development Method

text: Laajenevat toimitukset sisältävä toimintatapa vastaa nopeimmin liiketoiminnan asettamiin tarpeisiin. Sen sivuvaikutuksena on, että kehittäjille syntyy useita samanaikaisia kehittämispaineita. Nykyaikaiset kehittämistyökalut auttavat ratkaisemaan näitä ongelmia, koska sen ansiosta voidaan laatia useita erityyppisiä tuotteita samanaikaisesti.


title: Dynamic Systems Development Method

text: DSDM-projektin jäsenten tulisi hyväksyä se, että tuote jää valmiinakin epätäydelliseksi ja että yksittäisen kehittäjä ei saa miettiä uusia ominaisuuksia. Tuotteeseen rakennetaan ne ominaisuudet, jotka liiketoiminta edellyttää, ei muuta. Toteuttajat, jotka tavoittelevat täydellisyyttä, hukkaavat aikaa ja häiritsevän muun työryhmän toimintaa. Projekti menestyy, kun tuote on kyllin hyvä.


title: Dynamic Systems Development Method

text: Projektin on oltava toteutumismahdollisuudeltaan realistinen. Projektin tavoitteet on määriteltävä tarkasti liiketoiminnan määrittely aikana. Tämän perusteella arvioida, voidaanko tavoite toteuttaa käytettävissä olevassa ajassa. Projektin aikana tehdyt ominaisuuksien lisäykset voidaan koettaa rakentaa siirtämällä projektin valmistumisajankohtaa eteenpäin tai lisäämällä projektiin kehittäjiä. Uusien kehittäjien lisääminen projektiin on tehotonta, koska heidän kouluttamisensa kuluttaa projektin alkuperäisten jäsenten resursseja.


title: Dynamic Systems Development Method

text: Työryhmässä toiminnallisille ja ei-toiminnallisille vaatimuksille määritellyt priorisoinnit määräävät sen, mitä työryhmä tekee milloinkin. Työryhmä tekee nämä päätökset itsenäisesti ja työskentelee yhdessä prioriteetiltaan korkeimpien vaatimusten toteuttamiseksi.


title: Dynamic Systems Development Method

text: Työpalavereja pidetään usein ja säännöllisesti, jotta varmistetaan projektin suunta, eikä niitä saa käyttää vain tehtävien antoon.


title: Dynamic Systems Development Method

text: DSDM-projekti tulisi pystyä suorittamaan normaalin työajan puitteissa. Tosin DSDM ei poikkea muista projektinohjaustekniikoista siinä, että projekteissa tehdään yli- ja viikonlopputöitä.


title: Dynamic Systems Development Method

text: Aikalaatikko voidaan määrittää eri tavoin, voidaan esimerkiksi puhua aikavälistä projektin aloituksesta järjestelmän toimitukseen. DSDM:ssä koko projektin aikalaatikko sisältää peräkkäisiä aikalaatikoita, jotka edistävät projektin tavoitteita.


title: Dynamic Systems Development Method

text: DSDM:ssä aikalaatikkojen pituus on tavallisesti 2–6 viikkoa. Lyhyitä aikalaatikoita suositellaan, jotta työn suunnittelu ja projektin ohjaus olisi helppoa. Aikalaatikon pituus voi kuitenkin olla jopa seitsemän viikkoa, jos projekti ei kärsi siitä.


title: Dynamic Systems Development Method

text: DSDM-projektissa vaatimukset on asetettu tärkeysjärjestykseen. Tärkeimmät ominaisuudet toteutetaan ensin. Jokaiseen vaatimukseen liittyy laadullinen priorisointi. Laatupriorisointi suoritetaan vaatimuspriorisoinnista erillisenä.


title: Dynamic Systems Development Method

text: Järjestelmän toiminnallisuuksien priorisointiin käytetään neliportaista VTaToU-luokittelua (). Jokaista priorisoitua ominaisuutta tarvitaan järjestelmässä, mutta päätoiminnat ovat välttämätön-ominaisuuksia.


title: Dynamic Systems Development Method

text: VTaToU-luokittelu: VTaToU-luokittelun soveltaminen VHS-nauhuriin:


title: Dynamic Systems Development Method

text: Lyhyiden aikalaatikoiden käyttö koko projektin aikalaatikon sisällä varmistaa projektin tuotteen laadun ja sen, että aikataulu ei ylity. Lyhyet aikalaatikot helpottavat projektin edistymisen seurantaa.


title: Dynamic Systems Development Method

text: Kukin aikalaatikko toteuttaa vaatimuksen. Kukin aikalaatikko sisältää vaiheet tutkimus (investigate), parantaminen (refinement) ja vakauttaminen (consolidation). Kukin vaihe alkaa suunnittelulla ja päättyy katselmukseen.


title: Dynamic Systems Development Method

text: Tutkimusvaiheessa varmistetaan se, että aikalaatikossa aloitettu työ kulkee oikeaan suuntaan. Parantamisvaiheessa kehitetään aloitettua tuotetta, ja vakauttamisvaiheessa rakennetaan tuote toimituskelpoiseksi. Tutkimusvaihe seuraan aikalaatikon käynnistyksen (kick-off) jälkeen, ja vakauttamisvaiheen jälkeen seuraa aikalaatikon sulkeminen (close-out).


title: Dynamic Systems Development Method

text:
Iteraatiomallin mukainen tunnistus, aikataulutus, toteutus ja katselmointi sisältyvät aikalaatikon jokaiseen vaiheeseen.
Aikalaatikon käynnistyksessä määritellään aikalaatikon tavoitteet. Näitä ovat toimitettavat tuotteet ja niiden laatutaso. Käynnistyksessä ovat paikalla ainakin ryhmän johtaja, kehittäjät, testaajat ja suurlähettiläskäyttäjä. Usein käynnistykseen osallistuu myös projektipäällikkö ja tekninen yhteyshenkilö. Tärkeissä käynnistyksissä on läsnä myös muita avainhenkilöitä. Kaikkien osallistujien on oltava yksimielisiä siitä, että ainakin vähimmäistoimitus aikalaatikon lopussa on mahdollinen toteuttaa. Lisäksi sovitaan se, mikä on tutkimusvaiheen lopussa toimitettava tuote.


title: Dynamic Systems Development Method

text: Aikalaatikossa toimitettavista tuotteista vain osa saa olla välttämätön-tasoa. Kehittäjillä tulee olla mahdollisuus tarpeen vaatiessa käyttää aikaa korkeimman prioriteetin tehtäviin. Toimituksen sisältö testataan tai katselmoidaan mieluummin aikalaatikon sisällä kuin sen jälkeen. Aikalaatikossa suoritettavat toimenpiteet tulisi määritellä toimitettavina ominaisuuksina, ei tiettyinä tehtävinä tai toimenpiteinä.


title: Dynamic Systems Development Method

text: Aikalaatikoiden käyttö ei sovellu kaikkiin hankkeisiin. DSDM:ää ei saa käyttää silloin, kun se on sopimaton projektin tarpeisiin. DSDM:ää voidaan käyttää samanaikaisesti muiden sopivien menetelmien kanssa.


title: Dynamic Systems Development Method

text: Projektien kauhuskenaario on hankkeen tärkeysasteen muuttuminen. Jos projektin aikana havaitaan uusi välttämätön-prioriteetti, mutta projektilla ei ole resursseja toteuttaa sitä, neuvotellaan tuotteen ominaisuuksista. Yleensä uuden ominaisuuden lisääminen tarkoittaa sitä, että jokin muu ominaisuus jätetään pois, mutta se ei ole tarpeen, jos aikataulu voidaan pitää. Toimitukseen voidaan varata nopea päivitystoimitus, jos toimitusaikataulu on joustamaton.


title: Dynamic Systems Development Method

text: DSDM määrittelee roolit ja vastuut sekä tilaajalle että toteuttajille. DSDM sisältää ryhmärooleja, ja ryhmän koko on tavallisesti 2–6 henkilöä. Kaksihenkisessä ryhmässä toinen on tekninen toteuttaja ja toinen käyttäjän edustaja. Tavallisesti DSDM-projektin koko on 1–2 ryhmää. Yli kuuden henkilön ryhmässä DSDM-prosessi ei enää toimi. Projektissa voi olla useita DSDM-ryhmiä. Suurin DSDM-ryhmämatriisin suositeltava koko on kuusi henkilöä kuudessa rinnakkain työskentelevässä ryhmässä. DSDM-organisaatio toteutetaan niin, että projektin käytettävissä on riittävä asiantuntemus. Se voidaan toteuttaa organisoimalla ryhmä eri tavoilla.Ohjelmmistoprojektissa ovat osapuolina kehittäjistä mm. ohjelmoijat, järjestelmäarkkitehdit, testaajat ja tilaajan puolelta mm. loppukäyttäjät, järjestelmän tilaaja sekä organisaation päätöksentekijät. Kunkin taho muodostaa tietojärjestelmästä ja sen ominaisuuksista oman näkemyksensä mukaisen kuvan, ja tämä kuva voi poiketa huomattavasti kunkin henkilöön taustasta riippuen. DSDM-järjestelmän prototyypit ovat yksi tapa tehostaa kehittäjien ja käyttäjien välistä keskustelua. Kehittäjät ymmärtävät teknisiä kaavioita, mutta käyttäjät tarvitsevat niiden tulkitsemiseen perehdyttämistä. Prototyyppejä käyttämällä kehittäjät toteuttavat "oikean järjestelmän". Suunnitteluvirheet pyritään havaitsemaan projektin varhaisessa vaiheessa.


title: Dynamic Systems Development Method

text:
DSDM:ssä käytetty sana prototyyppi tarkoittaa yksittäisiä järjestelmän komponentteja. Komponentti vastaa määrittelyjä, se on rakennettu kehitysalustalla ja sitä käytetään lähtökohtana jatkokehittelylle. Poiketen prototyypin yleisestä määrittelystä DSDM-prototyyppiä ei yleensä hylätä. DSDM-prototyypit kehittyvät projektin aikana toimitettavaksi järjestelmäksi.
DSDM:n prototyypit ovat liiketoiminta-, käytettävyys-, suorituskyky- ja kapasiteetti- sekä pystyvyys- ja suunnitteluprototyyppi. Liiketoimintaprototyyppi havainnollistaa järjestelmään rakennettavia liiketoiminnan tarvitsemia toiminnallisuuksia. Käytettävyysprototyyppi tarkastelee toiminnallisuuksiin liittymättömiä käyttöliittymän ominaisuuksia. Suorituskyky- ja kapasiteettiprototyyppiä käytetään varmistamaan järjestelmän suoriutuminen sille asetetusta kuormituksesta. Pystyvyys- ja suunnitteluprototyyppi tutkii suunnittelun lähestymistapaa.


title: Dynamic Systems Development Method

text: DSDM-prototyyppien näkökulmat eroavat toisistaan, ja niitä käytetään projekteissa usein rinnakkaisina. Yleinen yhdistelmä on liiketoiminta- ja käytettävyysprototyyppien käyttö yhdessä. Prototyypeistä valitaan yhdistelmät, joista saadaan paras hyöty.


title: Dynamic Systems Development Method

text: Liiketoimintaprototyyppi syntyy toiminnallisen mallin iteraation aikana. Käytettävyysprototyyppi voidaan laatia toiminnallisen mallin tai prototyyppien suunnittelun ja toteutuksen iteraation aikana. Käytettävyysprototyyppiä käytetään pääasiassa toiminnallisen mallin iteraation aikana. Suorituskyky- ja kapasiteettiprototyyppi syntyy prototyyppien suunnittelun ja toteutuksen iteraation aikana. Pystyvyys- ja suunnitteluprototyyppi voidaan laatia missä tahansa DSDM-projektin iteraatiovaiheessa. Yleensä pystyvyys- ja suunnittelumalli hävitetään, kun se on tehnyt tehtävänsä.


title: Dynamic Systems Development Method

text: Eri DSDM-prototyyppien tehokkuuteen vaikuttaa se, kuinka hyvin niitä osataan käyttää. Liiketoimintaprototyyppi laaditaan käyttäjien kanssa tarkaksi kuvaksi liiketoiminnasta; muuten kehittäjät kirjoittavat koodia, jolla ei ole tarkoitusta.


title: Dynamic Systems Development Method

text: Testattaessa käytettävyysprototyyppejä testitapausten on koostuttava tehtävistä, joita käytetään liiketoiminnassa. Muuten käyttäjät eivät tiedä, mitä tehdä käyttöliittymässä. Käyttöliittymä edustaa käyttäjälle järjestelmän toimintaa. Sen pitää vastata käyttäjän ajattelumallia ja tapaa, jolla liiketoiminta etenee.


title: Dynamic Systems Development Method

text: Käytettävyysprototyypin laadinnassa käyttäjien pitää saada testata järjestelmää itsenäisesti. Tällöin saadaan esiin erot toteuttajien ja käyttäjien näkemyksissä. Käyttäjien sanallinen palaute siitä, mitä ja miksi he ovat jotain tekemässä, antaa kehittäjille runsaasti tietoa, jonka avulla he voivat parantaa järjestelmää.


title: Dynamic Systems Development Method

text: Käytettävyysprototyypille sallitaan kaatuminen. Järjestelmään tulisi mielellään lisätä odotusaikoja, koska se antaa realistisemman kuvan toiminnasta ja estää käyttäjää pettymästä myöhemmin. Odotusajat on muistettava poistaa. Prototyyppien kehittämisdemonstraatiot ja käyttäjätestaukset ohjataan huolellisesti, ja kaikki käyttäjien palaute on tallennettava.


title: Dynamic Systems Development Method

text: Käyttäjät voivat ohjelmiston kehitystyön aikana muuttaa haluamiensa ominaisuuksien listaa muun muassa tutustuttuaan ohjelmistoon ja havaittuaan siinä ominaisuuksia, joita ovat alitajuisesti kaivanneet. Järjestelmää tulisi testata käyttäen eri käyttäjiä mahdollisimman usein. Siitä aiheutuu lisäkustannuksia, mutta tarkkojen määritysten löytyminen projektin varhaisvaiheessa on halvempaa.


title: Dynamic Systems Development Method

text: Aikalaatikkojen taitava käyttö mahdollistaa sen, että edellytetyt muutokset ovat käsillä olevan asian kannalta olennaisia ja ne voidaan myös toteuttaa. Suurlähettiläskäyttäjän tehtävä on varmistaa järjestelmän tarvittavan toiminnallisuuden toteutuminen ja sen helppokäyttöisyys eli se, miten asiat voidaan tehdä paremmin. Suurlähettiläskäyttäjän kaikkia toiveita ei tarvitse käyttää. Muun muassa kohteiden värit ovat ominaisuuksia, joiden "korjaus" ei välttämättä ole tarpeen.


title: Dynamic Systems Development Method

text: Jos prototyypin kehittämisen aikana havaitaan, että määrittelyä täytyy muuttaa, se tulee käsitellä mahdollisimman nopeasti. Prototyyppien käyttö selventää liiketoiminnan vaatimuksia. Hallitsematon teknisten yksityiskohtien muuntelu saattaa heikentää järjestelmän saavutettavia teknisiä ominaisuuksia. Teknisen yhteyshenkilön on ohjattava järjestelmän teknisiä ominaisuuksia.


title: Dynamic Systems Development Method

text: Kolmivaiheisen aikalaatikon käyttö auttaa kehittäjiä pysymään projektin edellyttämissä tehtävissä. DSDM-projektin käytössä oleva aika on lyhyt, eivätkä kehittäjät voi käyttää aikaa oman mielenkiintonsa kohteisiin tai henkilökohtaisten haasteiden ottamiseen. Kehittäjät eivät saa kehitystyön aikana ottaa kantaa järjestelmän tekniseen toteutukseen. Se tehtävä kuuluu tekniselle yhteyshenkilölle.


title: Dynamic Systems Development Method

text: Järjestelmän pääominaisuudet sovitaan liiketoiminnan määrittelyn aikana. DSDM keskittyy tuottamaan tarvittavan ohjelmiston silloin kun sitä tarvitaan. Lisäksi se varmistaa ylläpidettävyyden, joka on toteutettu itse ohjelmistoon sekä siihen liittyvään dokumentaatioon. DSDM poistaa aikaisemmin ketteriin menetelmiin liitetyn "quick and dirty" –mielikuvan ("nopeasti ja rumasti").


title: Dynamic Systems Development Method

text: Nopeissa DSDM-projekteissa ei voida soveltaa perinteisten projektien laajaa laadunvarmistusmenettelyä, vaan ohjelmiston laadunvarmistus sisältyy itse DSDM-menetelmään. Ohjelmistossa hyväksytään tietty keskeneräisyys, ja ohjelmisto toimitetaan "kyllin hyvänä". Tämän määrittely ei ole aivan helppoa, mutta järjestelmän laatu on riittävällä tasolla, jos käyttäjät ovat riittävän tyytyväisiä käytettävyyteen ja toteuttajien ei tarvitse korjata ohjelmaa jatkuvasti.


title: Dynamic Systems Development Method

text: DSDM-projektissa on määriteltävä ohjelmiston valmiusaste, jonka projekti toteuttaa. Korkein taso on se, että tuote on täysin ylläpidettävä ensimmäisestä toimituksesta alkaen. Keskitasolla tuotteen ylläpidettävyydessä on puutteita ensimmäisen toimituksen yhteydessä, mutta se täydennetään myöhemmin. Alimmalla tasolla tuote on tarkoitettu käytettäväksi väliaikaisena korjauksena ja se poistetaan tuotantokäytöstä heti, kun sen tarve on poistunut.


title: Dynamic Systems Development Method

text: Korkeimman tason ylläpidettävyystason saavuttaminen on aikaa vievin mutta pitkällä aikavälillä edullisin. Jos järjestelmän ylläpidettävyys rakennetaan vasta projektin jälkeen, projektissa on kuitenkin tehtävä valmisteluja tämän suhteen. Lisäksi jatkoprojektille on oltava varma rahoitus. Väliaikaiseen käyttöön tarkoitetun ohjelmiston ylläpito vaatii paljon työtä ja on varmistuttava siitä, että se ei jää vakituiseen tuotantokäyttöön.


title: Dynamic Systems Development Method

text: DSDM-projekteissa suoritetaan testausta aikalaatikoissa koko projektin ajan. Yksikkö-, integraatio-, regressio- ja järjestelmätestausta suoritetaan samanaikaisesti. Yksikkötestauksen suoritus on samanlaista kun perinteisten projektien yhteydessä. Käyttäjä voi testata komponentin aikalaatikon sisällä, jolloin hänen käsityksensä vastaavat aikalaatikon määrittelyjä.


title: Dynamic Systems Development Method

text: Integraatiotestaus tapahtuu aikalaatikossa silloin, kun toimitettava tuotteen täytyy toimia yhdessä muun ohjelmiston kanssa. Integraatiotestaus suoritetaan kyseisissä aikalaatikoissa koko projektina ajan ja integroitujen moduulien määrän tulisi kasvaa koko ajan kohti toimitettavien moduulien määrää. Toimitettaville moduuleille on suoritettava vähintään yksikkö- ja käyttäjätestaus.


title: Dynamic Systems Development Method

text: Työryhmässä oleva käyttäjä arvioi järjestelmän käytettävyyttä projektin aikaisessa vaiheessa. Tämän johdosta virheiden korjaaminen on edullisempaa kuin perinteisessä mallissa, jossa virheet korjataan käyttäjätestauksen jälkeen projektin loppuvaiheessa tai tuotteen päästyä tuotantokäyttöön.


title: Dynamic Systems Development Method

text: Testauksessa noudatettavat menettelyt on määriteltävä ennen projektin aloitusta. Epätietoisuus testauksen suoritustavasta voi aiheuttaa aikalaatikoiden keston ylittymistä.


title: Dynamic Systems Development Method

text: Software Engineering Instituten (SEI) kehittämä CMM on yleisimmin käytetty malli ohjelmistoprosessin pystyvyydestä ja kypsyydestä. Se luokittelee ohjelmistoprojektit viidelle tasolle. DSDM:ää voidaan käyttää parantamaan ohjelmistoprojektien kypsyysastetta.


title: Dynamic Systems Development Method

text: DSDM:n yhteydessä voidaan soveltaa sekä ISO 9000-3 -standardia että CMM:ää. DSDM:n käyttöönotto voi merkitä sitä, että yrityksen laadunvarmistusmenetelmät ja -tekniikat joudutaan vaihtamaan.


title: Dynamic Systems Development Method

text: Yleisimpiä ohjelmistoprojektien riskejä ovat se, että kehitetty järjestelmä ei vastaa liiketoiminnan tarpeita, ja se, että projekti ylittää budjetin tai aikataulun. Näitä riskejä on myös DSDM-projektissa. Riskienhallinnan päätyökalu on DSDM-sopivuus ja riskilista. DSDM:ää tulisi käyttää niin, että työntekijöiden normaali työaika riittää työtehtävien suorittamiseen. DSDM-projektin logistinen ohjaus on haastavaa. Toisistaan riippuvien tehtävien aikataulutus vaatii taitoa, kun aikalaatikot ja kokonaiskehitysaika ovat lyhyet.


title: Dynamic Systems Development Method

text: DSDM-projektissa muutosten hyväksyminen on hallinnoitu kevyemmin perinteisissä projekteissa. Toiminnalliset ja ei-toiminnalliset vaatimukset luokitellaan ja sijoitetaan aikalaatikoihin, ”toivottava (contingency)" -aikalaatikkoon sijoitetaan vähemmän tärkeä vaatimus, jota ei välttämättä tulla toteutumaan, ja aikalaatikon arvioitu pituus tulisi tarkistaa projektiryhmällä.


title: Dynamic Systems Development Method

text: DSDM-projektin ryhmän johtaminen vaatii projektipäälliköltä perinteisiä projektin ohjauksen taitoja. Näitä taitoja käytetään vähemmän itse henkilöiden johtamiseen. Projektiin liittyvät vastuut ovat samat kuin aikaisemmin.


title: Dynamic Systems Development Method

text: DSDM-projektin seuranta tapahtuu seuraamalla päivittäin välttämätön-ominaisuuksien määrää ja toteutumista kunkin aikalaatikon sisällä. Ajan seuraaminen on epäolennaista, koska aika loppuu kaikesta huolimatta aikalaatikon täytyttyä.


title: Dynamic Systems Development Method

text: Päivittäistä toteuttajatason työtä seurataan päivittäisissä ryhmätapaamisissa, joihin osallistuu koko ryhmä. Tapaaminen on työpäivän alussa tai lopussa ja sen kesto on noin 15 minuuttia (5–30 minuuttia), ja paras teho saavutetaan silloin, kun jokainen kertoo muille lyhyesti valmistuneesta työnosasta.


title: Dynamic Systems Development Method

text: Projektiin osallistuvat käyttäjät koulutetaan toimimaan DSDM-ryhmän sääntöjen mukaan. Heidän pitää tietää roolinsa ja vastuunsa. DSDM merkitsee lyhyempiä viestipolkuja työryhmän sisällä ja työryhmästä sen ulkopuolisiin. Öljytty työryhmä (Facilitated Workshop) on esimerkki tästä. Yksi tavoite on myös koulutettu käyttäjä. Päätökset, jotka koskevat projektia ja jotka eivät ole projektiryhmän päätettävissä, on tehtävä nopeasti.


title: Dynamic Systems Development Method

text: Suurlähettiläskäyttäjän tulee osallistua aktiivisesti ryhmän toimintaan, ja hänen tulee hallita liiketoiminta-alueensa ja olla työtovereidensa kunnioittama organisaationsa kaikilla tasoilla. Suurlähettiläskäyttäjän työaika hyväksytään projektille kuuluvaksi projektin alussa, ja ajasta pidetään kiinni.


title: Dynamic Systems Development Method

text: Ketterät menetelmät perustuvat ohjelmistoihin. Näillä ohjelmistoilla voidaan visualisoida kehittäjien ajattelu, jolloin voidaan kerätä palautetta. Ohjelmistoja käytetään koodaukseen, käyttöliittymien suunnitteluun ja projektin ohjaukseen. Erinomainenkin ohjelma on erinomainen käytössä vain silloin, kun sitä osataan käyttää, joten käyttökoulutus on suoritettava hyvin. Ohjelmistot on hankittava harkiten.


title: Dynamic Systems Development Method

text: Ketterää ohjelmistokehitysmenetelmää käyttävällä kehittäjällä on samat toiveet kuin perinteisissä ohjelmistoprojekteissa työskentelevillä. Tehtävät, jotka vievät aikaa varsinaiselta kehitystyöltä, olisi voitava hoitaa automaattisesti jollakin kehitysalustan työkaluohjelmalla. Näitä tehtäviä ovat muun muassa dokumentointi, konfiguraatioiden hallinta ja testaus.


title: Dynamic Systems Development Method

text:
DSDM-yhteenliittymä ei ota kantaa eri ohjelmistotyökalujen väliseen paremmuuteen DSDM-työkaluina, mutta se on kuvaillut "ketterän nirvanan". Se tukee koko DSDM-prosessia, ja sen työkalut ovat integroituja. Ohjelmistojen tärkeimmät ominaisuudet ovat automaattinen dokumentointi ja tiedon jakaminen.
DSDM kehitysalustalla käytettäväksi testaustyökaluksi on saatavilla useita ohjelmistoja. Tehokas ohjelmisto on ainoa keino rakentaa testausalusta nopeasti ja vaivattomasti. Myös testauksen suoritus on nopeampaa, kun testausohjelmisto on monipuolinen.


title: Dynamic Systems Development Method

text: DSDM sisältää runsaasti kokoonpanon hallintaa (versionhallinta). Järjestelmän tulisi pystyä käsittelemään useita muunnelmia ja versioita. Organisaatiolla tulisi olla hyvä kokoonpanon hallintaohjelma, ennen kuin se voi ottaa käyttöön DSDM:n.


title: Dynamic Systems Development Method

text: Extreme programming on suosittu ohjelmistojen ketterän kehityksen menetelmä. Ohjelmoijat työskentelevät 2–10 hengen ryhmissä yhdessä käyttäjien edustajien kanssa. Vuorovaikutus on vapaata, projektien aikataulut lyhyitä, palaverit päivittäisiä ja testaus jatkuvaa.


title: Dynamic Systems Development Method

text: XP:tä voidaan pitää DSDM:n kanssa kilpailevana ketteränä menetelmänä. XP voidaan kuitenkin sisällyttää DSDM:n projektikehykseen.


title: Dynamic Systems Development Method

text: XP:llä ja DSDM:llä on muutamia samankaltaisuuksia. Käyttäjät osallistuvat kehitystyöhön (XP:ssä ei niin aktiivisesti), testaus on jatkuvaa, muutosten lisääminen, nopeat palautetekniikat, nopeat toimitukset, keskittyminen siihen, mitä pitää ja voidaan tehdä nyt, pienet työryhmät ja se, että kehittäjien tulee hallita monia ohjelmistotekniikan osa-alueita.


title: Dynamic Systems Development Method

text: XP ja DSDM täydentävät toisiaan, ja niiden erot ovat sovellus- ja painopistealueissa. XP:n projektinohjaus on vähäistä samoin kuin DSDM:ssä painotus ohjelmointiin. XP:n ja DSDM:n yhdistelmä on ohjattu projekti korkeatasoisella ohjelmoinnilla. DSDM antaa XP:tä paremmat valmiudet ohjata suuria projekteja, mikä johtuu sen tarkemmasta vastuiden määrittelystä.


title: Dynamic Systems Development Method

text: XP:n tärkein työtapa on pariohjelmointi, mutta osa ohjelmoijista ei pidä siitä. Pariohjelmointia voidaan käyttää DSDM-projektissa, mutta siihen ei voi pakottaa ketään. DSDM-toteuttajalla on oltava vapaus määritellä omat työtapansa ja -menetelmänsä.


title: Dynamic Systems Development Method

text: Testitapausten laatiminen ennen koodauksen aloittamista on XP:n perusperiaate. Käytännöllisintä on laatia testitapaukset käytettäväksi aikalaatikon parantamisiteraation alusta alkaen ja edelleen vakauttamisiteraatiovaiheessa.


title: Dynamic Systems Development Method

text: XP edellyttää, että kehitysympäristö on vakaa ja nopea. Uusi koodi liitetään ja testataan kokonaisuudessaan muutaman tunnin välein tai ainakin kerran päivässä. DSDM:n käyttö helpottaa monikehittäjäympäristössä integraation toteutusta.


title: Dynamic Systems Development Method

text: Nimestään huolimatta DSDM soveltuu myös järjestelmän ylläpitoon sen toimituksen jälkeen, ja sitä on käytetty myös tietojärjestelmän infrastruktuuriprojekteissa. DSDM:ää voidaan käyttää ohjelmiston ylläpidossa poistamalla siitä järjestelmän kehittämiseen kuuluvat ominaisuudet. DSDM:n yhdeksää periaatetta noudatetaan, ja ylläpito on liiketoimintakeskeistä.


title: Dynamic Systems Development Method

text: Ohjelmiston ylläpitotoimitusten aikataulusta tulisi olla yksimielisyys liiketoiminta- ja järjestelmän ylläpitäjän kesken. Aikalaatikkoa ei voida käyttää yhtä tarkasti kuin järjestelmän rakentamisvaiheessa, koska muutokset toteutetaan tarvittaessa ja ad hoc -menettelyllä. Ylläpitoprojektin toteutus vastaa työtavoiltaan tavanomaista ohjelmistoprojektia. Päivitykset laaditaan niin, että käyttäjät osallistuvat niiden laatimiseen.


title: Dynamic Systems Development Method

text: Kun toteuttajat ovat saaneet ohjelman omalta osaltaan valmiiksi, suurlähettiläskäyttäjä testaa ohjelman ja tarkastaa sen dokumentaation. Lisäksi suurlähettiläskäyttäjän on varmistuttava siitä, että ohjelmistossa tapahtuneet muutokset tulevat käyttäjien tietoon.


title: Dynamic Systems Development Method

text: Jos ohjelmistoon tulee uusia merkittäviä muutoksia, muutosten tekeminen aloitetaan niiden osalta jälleen projektin alkupisteestä. Se tarkoittaa esimerkiksi uutta vaatimusmäärittelyä ja aikataulutusta.


title: Dynamic Systems Development Method

text: Nopeat kehitysmenetelmät saivat huonoa mainetta 1990-luvun alussa, kun jotkut kehittäjät toteuttivat järjestelmiä nopeasti ja pyrkimättä hyvään ylläpidettävyyteen. Menetelmiä on pidetty nopeina ja rumina (pikaisina ja likaisina, ). DSDM:n myötä ammattimaisten ketterien kehittäjien arvostus on noussut. Hakkerit (sanan kielteisessä merkityksessä) eivät kuulu DSDM:ään.


title: Dynamic Systems Development Method

text: DSDM voidaan sertifioida. Sen on oltava käytössä vähintään kuusi kuukautta, projektit on dokumentoitava, ja kehittäjän on osallistuva suulliseen kokeeseen osoittaakseen sisäistäneensä DSDM:n.


title: Dynamic Systems Development Method

text: Projektin jäsenten henkilökohtaiset taidot ja ominaisuudet merkitsevät paljon, koska kuten muissakin projektinohjaustekniikoissa, projektin epäonnistuminen aiheutuu useimmiten projektin henkilöstöstä. Tekniset ongelmat ovat usein helpommin ratkaistavissa kuin henkilöiden väliset ongelmat. Kehittäjien tulisi olla "joukkuepelaajia", jotka eivät keskity liikaa toteutusteknologioihin.


title: Dynamic Systems Development Method

text: Jokaisen projektin jäsenen on kyettävä toimimaan ryhmässä ja teknisten taitojen lisäksi myös kyettävä viestimään tehokkaasti. Kehittäjillä pitää olla taitoja ja mielenkiintoa kaikkia ohjelmistotuotannon osa-alueita kohtaan. Kehittäjän on oltava valmis jakamaan oman työnsä tulokset muiden ryhmän jäsenten kanssa ja hankittava aktiivisesti käyttäjäpalautetta. Kehittäjälle on tärkeää voida muuttaa nopeasti suunnittelutavoitteitaan. Joustavuus on avaintekijä DSDM:ssä, vaikka jotkut kehittäjät kokevat sen uhkatekijänä.


title: Dynamic Systems Development Method

text: Yleisin syy DSDM:n vastustukselle on kehittäjien tuntema vastenmielisyys käyttäjäkontakteja kohtaan. Syynä on se, että käyttäjät arvostelet prototyyppejä ja ovat haluttomia neuvottelemaan järjestelmästä. Kehittäjät ajattelevat loogisesti, ja heidän on vaikea ymmärtää käyttäjien "epäloogisuutta".


title: Dynamic Systems Development Method

text: DSDM on ohjattu prosessi, johon kuuluu olennaisena osana työryhmän yksilöiden vastuu ja toteuttajien itseohjautuvuus ja laatutietoisuus. DSDM-prosessia on valvottava myös pienissä yhden tai kahden kehittäjän projekteissa.


title: Dynamic Systems Development Method

text: Projetinohjauksessa käytettävää menetelmää tulisi soveltaa projekteissa pikkutarkasti. Esimerkkinä viisi ohjelmistoprojektia, joiden laatu kärsi DSDM:n puutteellisesta soveltamisesta.


title: Dynamic Systems Development Method

text: DSDM-projektin aloittajilla oli pitkä kokemus. Projektille ei valittu teknistä tukihenkilöä, koska sellaista ei ollut kuulunut aikaisempiinkaan projekteihin.


title: Dynamic Systems Development Method

text: Hanke eteni aikalaatikko kerrallaan, ja ongelmia alkoi ilmetä. Kukaan ei vastannut ohjelmiston kokoonpanosta ja ohjelmistoarkkitehtuurista. Päivittäiset puolentunnin palaverit venyivät pitkiksi keskusteluiksi parhaista ratkaisuvaihtoehdoista. Aikataulun ylitykset olivat suuria.


title: Dynamic Systems Development Method

text: Kunkin aikalaatikon lopussa tehtiin ylitöitä, jotta aikalaatikko saatiin suljetuksi. Tuloksena oli minimiominaisuudet sisältäviä moduuleja. Eri aikalaatikoiden moduulit jäivät huonosti integroiduiksi. Seurauksena oli paljon vaivaa niiden jälkeisissä aikalaatikoissa. Projektin jälkeen jokainen työntekijä otti kahden viikon loman.


title: Dynamic Systems Development Method

text: Rahoitusalan järjestelmää kehittivät suunnittelijat ja ohjelmoijat, jotka olivat työskennelleet alalla ja tiesivät mielestään siitä kaiken. He lisäsivät järjestelmään uusia ominaisuuksia omien tulkintojensa ja ideoidensa pohjalta. Ryhmä oli kenties kaikkien aikojen liiketoimintaorientoitunein toteuttajaryhmä.


title: Dynamic Systems Development Method

text: Ensimmäiset ongelmat ilmenivät liiketoiminnan määrittelyvaiheessa. Kehittäjien mielestä heidän hahmottamansa ratkaisut olivat luonnostaan parempia kuin suurlähettiläskäyttäjän (nainen) ja visionäärin. Siitä huolimatta suurlähettiläskäyttäjä suostui osallistumaan projektiin kolmena päivänä viikossa.


title: Dynamic Systems Development Method

text: Ensimmäisen aikalaatikon tutkimusvaiheessa suurlähettiläskäyttäjä laati testiskenaarion. Saapuessaan testaamaan skenaariotaan aikalaatikon parantamisvaiheessa, hän totesi, että moduuli ei vastannut sovittua. Kehittäjät vakuuttivat jälleen tietävänsä kaiken. Yhden kehittäjän kuultiin sanovan: "She doesn't understand all that we can do for her, she's too stupid!"('Onpa tyhmä, kun ei ymmärrä, mitä me teemme hänen hyväkseen) Sen jälkeen suurlähettiläskäyttäjä jätti hankkeen lopullisesti.


title: Dynamic Systems Development Method

text: Kehittäjät kehittivät väärän järjestelmän. Järjestelmä epäonnistui sekä toiminnallisesti että käytettävyydeltään.


title: Dynamic Systems Development Method

text: Kolmen toteuttajan projektissa projektipäällikkö ei ollut sisäistänyt DSDM:n yhdeksää periaatetta. Projektia johdettiin kuulopuheilla, eikä työryhmällä ollut DSDM:n koulutusta eikä kokemusta siitä. Ryhmän käyttäjä-jäsentä kutsuttiin suurlähettiläskäyttäjäksi, vaikka se ei ollut hänen työroolinsa. Projektia kutsuttiin DSDM-projektiksi ja DSDM:n termejä käytettiin huolettomasti.


title: Dynamic Systems Development Method

text: Projektipäällikkö laati perinteisen projektiaikataulun, joka noudatti vesiputousmallia ja perustui tehtäviin. Virstanpylväät merkittiin "aikalaatikoiden" loppupisteiksi, ja ne olivat osin päällekkäisiä. Priorisointia suoritettiin satunnaisesti. Projektin vaiheet viivästyivät. Toteutumattomat tehtävät siirrettiin seuraavaan vaiheeseen.


title: Dynamic Systems Development Method

text: Projekti toimitti sovitun järjestelmän mutta ylittäen aikataulunsa ja budjettinsa. Projektin johto totesi, että DSDM ei hyödytä heitä, ja se hylättiin. Projektin jäsenet olivat samaa mieltä.


title: Dynamic Systems Development Method

text: Projektiryhmä oli omaksunut DSDM:n. Projektin aloitusvaiheessa teknisen yhteyshenkilön tehtävät jaettiin useammalle henkilölle ilman erityisvastuualueita. Työryhmässä ei ollut testaajaa.


title: Dynamic Systems Development Method

text: Kehittäjät suorittivat komponenteille vain yksikkötestauksen. Muutamaa viikkoa ennen toimitusta kehitysryhmään lisättiin testausryhmä, joka totesi ohjelmistossa runsaasti ongelmia.


title: Dynamic Systems Development Method

text: Testausryhmä ei priorisoinut tehtäviään. Suurlähettiläskäyttäjä ja tekniset yhteyshenkilöt eivät osallistuneet testausryhmän toimintaan. Toimitettu ohjelman suorituskyky oli huono ja eikä soveltunut käyttötarkoitukseensa.


title: Dynamic Systems Development Method

text: Projektin kehityshenkilöstön ja tilaajaorganisaation välimatka oli 80 kilometriä. Projekti alkoi lupaavasti. Ilmeni kuitenkin, että suurlähettiläskäyttäjä ei voinut olla muiden tehtäviensä takia läsnä kehitysryhmässä. Kehitysryhmäkään ei voinut järjestää työskentelyä suurlähettiläskäyttäjän luona, koska organisaation infrastruktuuria ei haluttu saattaa yhteensopivaksi.


title: Dynamic Systems Development Method

text: Projektin edetessä tilaajan ja toimittajan yhteishenki katosi. Yhteyttä pidettiin sähköpostilla ja puhelimitse. Toteuttajien viestit olivat ammattislangia, eivätkä tilaajat ymmärtäneet niitä. Niin mielenkiinto projektiin katosi.


title: Dynamic Systems Development Method

text: Projekti toimitettiin, mutta tilaajat olisivat tahtoneet osallistua enemmän kehitystyöhön. Kehitystyössä pitäisi saada liiketoimintaosaaminen siirretyksi toteuttajille ja edelleen kehitettävään järjestelmään.


title: Gadabuursi

text: Gadabuursi, pohjoissomalialainen klaani, Dir-klaanin ala-klaani. Gadabuursit ovat Sheikh Samaroonin jälkeläisiä.


title: Gadabuursi

text: Tänä päivänä Gadabuursit asuvat Somalian, Etiopian ja Djiboutin alueella. Gadabuursit ovat toiseksi suurin somaaliklaani Etiopiassa ja Djiboutissa. Yhtenä Dirin ala-klaanina, Gadabuursi on sukua Isaa-, Suhurre-, Abdalle-, Qubeys-, Biyomaal, Gaadsan, Gurgure- ja Isaaq-klaaneille. Poliittisesti klaania edustaa Somali Democratic Alliance puolue. Somalimaan nykyinen presidentti Dahir Rayale Kahin on Gadabuursi-klaanista. "Gadabursin kuningaskunta" perustettiin 600 vuotta sitten. Kuningaskunta koostui sadan vanhimman komiteasta ja suvussa periytyvästä ugaasista (kuninkaasta). Sadan vanhimman komitea jakautui neljään alajaostoon, joissa kussakin oli 25 vanhimpaa:


title: Gadabuursi

text: Komiteoitten puhemiehiä kutsuttiin "Afarta Dhadhaar" ja heidät valittiin kykyjensä mukaan. Sadan vanhimman komitealla ei ollut vakituista kokoontumispaikkaa, vaan se kokoontui siellä, missä ugaas sattui kulloinkin asumaan Abessiiniassa, Somaliassa tai nykyisen Djiboutin alueella. Gadabuursien ugaas ja sadan vanhimman komitea vastustivat aikoinaan brittiläisen imperialismin tuloa, mutta sopivat ehdoista, joilla brittiläisten laivasto voi käydä maissa. Myöhemmin erimielisyydet kasvoivat ja brittiläiset juonittelivat ugaasia vastaan ja järjestivät vallankaappauksen joka merkitsi kuningaskunnan romahdusta.


title: Gadabuursi

text: Gadabuursi-aakkosto on yksi monistasomalian aakkostoista. Sen kehitti vuonna 1933 ugaas Abdurahman Sheikh Nuur. Gadabuursi-aakkostolla on kirjoitettu huomattava määrä kirjallisuutta ja qasida-runoutta. Aakkostoa käytti lähinnä ugaas ja hänen lähipiirinsä asuinalueellaan Pohjois-Somaliassa.


title: Hapro

text: Hapro ("Oxyria digyna") on kylmien alueiden ruohovartinen kasvi.


title: Hapro

text: Hapro kasvaa pieninä tiiviinä tuppaina. Sen lehdet pysyvät tiukasti lähellä maanpintaa, kukkavarret nousevat 20 cm korkeuteen. Kukinto on punertava tähkä, ja muistuttaa minikokoista hevonhierakkaa.


title: Hapro

text: Haproa kasvaa yleisesti Islannissa, Grönlannissa ja Skandinavian tunturialueella, sekä paikoin muualla arktisella alueella ja etelämpänä vuoristoissa kuten Alpeilla ja Pyreneillä.


title: Hapro

text: Hapron lehdissä on oksaalihappoa ja C-vitamiinia. Saamelaiset ovat syöneet sitä vitamiinien takia. Hapron käyttöä viljelykasvina on tutkittu. Sitä voi käyttää salaateissa ja mausteena.


title: Al-Qatif

text: Al-Qatif () on kaupunki ja keidas ympäristöineen Saudi-Arabiassa, maan itäisessä Aš-Šarqiyyan provinssissa Persianlahden rannalla. Kaupungin väkiluku on kehittynyt Saudi-Arabian väestönlaskentojen mukaan seuraavasti: 98 920 (1992), 98 278 (2004) ja 118 327 (2010).


title: Al-Qatif

text: Kaupungin alla sijaitsee Al-Qatifin öljykenttä. Kaupungissa on öljyntuotantoon liittyviä tuotantolaitoksia, putkistoja ja laajoja työntekijöiden asuinalueita. Vuonna 1964 valmistunut laaja kasteluhanke muutti keitaan yhdeksi Saudi-Arabian laajimmista viljelyalueista, joka tuottaa taateleita, alfalfaa, hedelmiä ja vihanneksia.


title: Al-Qatif

text: Öljykenttien kehittäminen alkoi 1940-luvulla, jonka jälkeen kaupunki on menettänyt merkitystään läheiselle Dammamille.


title: Al-Qatif

text: Al-Qatifissa on tärkeä šiiakeskittymä.


title: Alice 19th

text: Alice 19th (ありす19th) on japanilaisen Yuu Watasen luoma 7-osainen mangasarja, jonka on englanniksi kustantanut Viz Media ja suomeksi Egmont kustannus.


title: Alice 19th

text: Alice Seno vaikuttaa tavalliselta yläasteikäiseltä tytöltä. Hän on ihastunut vuoden vanhempaan poikaan nimeltä Kyô Wakamiya, johon hänen isosiskonsa, Mayura joka on samalla luokalla Kyôn kanssa, on myös ihastunut. Kaikki vaikuttaa tavalliselta koulutytön elämältä, kunnes Alice kohtaa mysteerisen ja maagisen jänistytön, Nyozekan, joka tietenkin muuttaa hänen elämänsä. Alicelle on juuri esitelty Lotis-sanojen voima, kun Mayura saa selville, että Alice on ihastunut myös Kyoon. Kun Mayura puhuu siskonsa kanssa, Alice lähettää Mayuran vahingossa ihmissydänten pimeimpään kolkkaan, josta Alice, Kyo ja heidän tukenaan oleva Nyozeka aikovat hakea hänet pois. Alicella ja Kyôlla on nyt vastuullaan koko maailman kohtalo, jonka pahojen maram-sanojen hallitsija yrittää syöstä kaaokseen. Mutta Alicen ja Kyôn ei onneksi tarvitse kantaa koko vastuuta yksin, heidän tuekseen nimittäin lähetetään Lotis-mestareita, jotka auttavat Alicea ja Kyôta pelastamaan maailman. Tästä alkaa rankka taistelu maram-sanoja ja pahuutta vastaan.


title: Alice 19th

text:
Alice on sarjan 15-vuotias päähahmo. Hän on ihastunut Kyo Wakamiyaan joka on hänen siskonsa luokalla.
Nyozeka on Alicen tapaama ihmisen muodossa oleva kani, joka auttaa Alicea uskomaan itseensä ja oppimaan Lotis-sanoja.
Mayura on Alicen vuotta vanhempi isosisko, joka on myös ihastunut Kyoon.


title: Buraidah

text: Buraidá, Buraidah tai Buraydah () on kaupunki ja keidas, nykyisin al-Qasimin provinssin pääkaupunki Saudi-Arabian keskiosien sisämaassa, linnuntietä noin 340 kilometriä pääkaupunki Riadista luoteeseen.


title: Buraidah

text:
Kaupunki kontrolloi aikoinaan arabianhevosten vientiä ja pyrki monopoliasemaan kamelikaravaanien kauppareitillä Arabian niemimaalla. Nyttemmin keidas on maataloustuotantoaluetta, jossa on laajat taateli-, sitruuna-, ja appelsiiniviljelmät. Myös muita hedelmiä, samoin nautoja ja lampaita kasvatetaan suurilla koetiloilla.
Buraidan väkiluku on kehittynyt Saudi-Arabian väestönlaskentojen mukaan seuraavasti: 248 636 (1992), 378 422 (2004) ja 467 410 (2010).


title: David Browning

text: David Greig Browning, Jr. (5. kesäkuuta 1931 – 13. maaliskuuta 1956) oli yhdysvaltalainen uimahyppääjä. Hän voitti kultaa vuoden 1952 olympialaisissa Helsingissä 3 metrin ponnahduslaudalta. Kilpailussa Yhdysvallat otti myös kolmoisvoiton.


title: Isolaukku

text:
Isolaukku ("Rhinanthus angustifolius", synon. "Rhinanthus serotinus") on näivekasveihin kuuluva yksivuotinen ruohovartinen kasvi, joka elää puoliksi loisena.
Isolaukku kasvaa 20–60 senttimetriä korkeaksi. Lehdet ovat nelisenttiset, suikeat. Kukassa keskimmäisenä on kirkkaankeltainen huulimainen kukka, jonka ylähuulessa on tummansininen juova, sen ympärillä on vihertävän vaaleankeltainen verholehtien muodostama pussi. Isolaukkua kasvaa niityillä ja tienvierillä.


title: Isolaukku

text: Isolaukkua tavataan Pohjois- ja Keski-Euroopassa. Se on yleinen lähes koko Suomessa, mutta Lapissa se on harvinainen eikä sitä esiinny Käsivarressa.


title: Isolaukku

text: Isolaukku jaetaan Suomessa kahteen muunnokseen eli isolaukkuun ("Rhinanthus angustifolius" var. "aestivalis"), joka on vallitseva luonnonvarainen alalaji, ja rikkalaukkuun ("Rhinanthus angustifolius" var. "apterus"), jota taas tavataan harvoin ja satunnaisesti.


Kuningas Fahdin kansainvälinen lentoasema (; IATA: DMM, ICAO: OEDF) on 1999 valmistunut kansainvälinen lentoasema Dammamin lähistöllä Saudi-Arabiassa. Pinta-alaltaan se on maailman suurin lentokenttäalue.


title: Kuningas Fahdin kansainvälinen lentoasema

text: Kuningas Fahdin kansainvälisen lentoaseman kautta kulkee vuosittain yli 2,5 miljoonaa matkustajaa.


title: Dale McTavish

text: Dale McTavish (s. 28. helmikuuta 1972 Eganville, Ontario) on kanadalainen entinen jääkiekkoilija. McTavish edusti kolmen kauden ajan Saimaan Palloa kaudet (1997–1998 ja 1998–1999 sekä 2010–2011) ja yhden kauden verran Espoo Bluesia (). McTavish oli SM-liigan maalitilaston ykkönen kaudella , ja sai vuosittain jaettavan Aarne Honkavaara -palkinnon. Espoo Blues-kautensa aikana McTavish ampui 32 maalia, joka jäi Bluesin historian yhden kauden maaliennätykseksi. McTavish on edustanut myös NHL-joukkue Calgary Flamesia yhdeksän ottelun verran ja pelannut Kanadan maajoukkueissa pelikausilla 1995–1996 sekä vielä 2007 Spengler Cupeissa. Kaudeksi McTavish palasi SaiPaan niin sanotulla artistisopimuksella; pelit hän aloitti SaiPan paidassa lokakuussa 2010. Kauden jälkeen hän lopetti aktiiviuransa.


title: Latvian rautatieliikenne

text: Latvian rautateillä on käytössä 1520 millimetrin raideleveys. Aikaisemmin Latviassa on ollut käytössä eri raideleveyksisiä rautateitä, kuten 1435 mm:n ja 750 mm:n kapearaiteisia rautateitä. Latvian rautatieyhtiö on Latvijas dzelzceļš eli LSDZ.


title: Latvian rautatieliikenne

text: Matkustajaliikennettä hoitaa Pasažieru vilciens. Matkustajaliikenne on keskittynyt Riian ympärille, jossa ajetaan lähiliikennettä DR1A-dieselmoottorijunilla ja ER2 sähkömoottorijunilla. Maan sisäistä kaukoliikennettä on vain Riiasta Väinänlinnaan, Liepājaan ja Ventspilsin. Ulkomaanliikennettä on Moskovaan, Pietariin, Vilnaan, Homeliin, Baranavitšyyn, Rezekneeen ja Simferopoliin. Ulkomaanreittejä hoitaa LDZ Cargo. Sähköistetyissä radoissa on 3 kV tasavirtajärjestelmä, mutta se aiotaan muuttaa 25 kV vaihtovirtajärjestelmäksi.


title: Kuwait Airways

text: Kuwait Airways () on Kuwaitin kansallinen lentoyhtiö, joka on perustettu vuonna 1954. Kuwait Airways on kokonaan valtion omistama ja se liikennöi Kuwaitin kansainväliseltä lentoasemalta 44 kohteeseen Lähi-idässä, Kaakkois- ja Itä-Aasiassa, Euroopassa ja Pohjois-Amerikassa 18 koneen laivastollaan.


title: Kuwait Airways

text: Yhtiö kuuluu lentoyhtiöallianssi Arab Air Carriers Organizationiin.


title: Kuwait Airways

text: Kuwait Airways perustettiin Lähi-idän öljybuumin aikoihin 1954. Kuwaitin valtio kiinnostui tuoreesta lentoyhtiöstä ja osti 50 % yhtiön osakkeista. Myöhemmin koko lentoyhtiön omistus siirtyi Kuwaitin valtiolle. Vuonna 1962 Kuwait Airways vuokrasi käyttöönsä Comet 4-C-tyyppisen koneen, joka on maailman ensimmäinen suihkumoottoreilla varustettu matkustajakone. Siirryttyään suihkumoottoriaikakauteen, yhtiö laajensi reittikarttaansa tuntuvasti 1960-luvulla. Esimerkiksi Lontooseen lennettiin kolmesti viikossa.


title: Kuwait Airways

text: Pysyäkseen mukana lentoyhtiöiden välisessä kilpailussa, kolme uutta Boeing 707-konetta toimitettiin vuonna 1968. Kymmenen vuotta myöhemmin laivasto koostui yksinomaan Boeing 707-koneista, joita oli laivastossa tuolloin kahdeksan kappaletta. Samoihin aikoihin Kuwait Airways vastaanotti ensimmäiset kaksi Boeing 747-200-konetta. Uusien koneiden myötä reittiverkosto laajeni New Yorkiin ja Manilaan. Kaukolentojen laivasto täydentyi myöhemmin vielä kolmella uudella Boeing 747-koneella.


title: Kuwait Airways

text: Lentoyhtiö jatkoi laivastonsa modernisointia neljällä Boeing 727-200-koneella, jotka yhtiö sai käyttöönsä vuosina 1980-1981. Kahta vuotta myöhemmin kahdeksan Airbus A310-konetta ja Airbus A300-600-kone liittyivät laivastoon. 1986 kolme uuden sukupolven Boeing 767-200ER-konetta toimitettiin Kuwait Airwaysille.


title: Kuwait Airways

text: Irakin–Iranin sodan aikana vuonna 1984 yhtiön lento Kuwatista Karachiin, Pakistaniin, kaapattiin kesken lennon ja kone pakotettiin kääntymään Teheraniin, Iraniin. Kuusi päivää Teheranin kansainvälisellä lentoasemalla kestäneen pattitilanteen lopuksi Iranin turvallisuusviranomaiset vapauttivat koneessa olleet panttivangit. Vuonna 1988 Kuwait Airwaysin Boeing 747-matkustajakone kaapattiin lennolla Bangkokista Kuwaitiin. Syynä kaappaukselle oli Kuwaitin hallituksen pakottaminen vapauttamaan vangitut šiiamuslimiterroristit. Kaappauksen aikana ammuttiin koneessa ollut Kuwaitin turvallisupseeri ja kuwaitilainen palomies. Muita lennolla olleita matkustajia tai miehistön jäseniä ei vahingoitettu. Kaappaus päättyi 16 päivän jälkeen, kun Kuwaitin hallituksen ja terroristien neuvottelusopimus syntyi.


title: Kuwait Airways

text: Persianlahden sodassa 1990-luvun alussa Irak miehitti Kuwaitin, mikä vaikeutti huomattavasti lentoyhtiön toimintaa. Toiminta katkesi lopulta kokonaan ja sodan jälkeen yhtiö perustettiin uudelleen. Uudelleen perustetun lentoyhtiön laivasto koostui nyt viidestä Airbus A300-605R-koneesta, kolmesta Airbus A310-308-koneesta, neljästä Airbus A320-200-koneesta, viidestä Aibus A340-313-koneesta ja kahdesta Boeing 777-269ER-koneesta. Reittiverkosto uudistettiin kattamaan yli 47 maahan ympäri maailman ja yhtiön tavoitteiksi valittiin matkustajapalveluiden ja turvallisuuden parantaminen.


title: Kuwait Airways

text: Lokakuussa 2007 yhtiön uusi toimitusjohtaja Hamad Abdullatif Al-Falah totesi, että ilman yhtiön yksityistämistä Kuwait Airways tulee kärsimään ongelmia kasvamisen ja laivastonsa uusimisen kanssa.


title: Kuwait Airways

text: Kuwait Airways liikennöi säännöllisesti 38 kohteeseen ja lisäksi yhtiöllä on code share-kohteita kuusi. Kausittain yhtiö operoi myös Málagaan.


title: Kuwait Airways

text: Toukokuussa 2010 Kuwait Airwaysin laivaston keski-ikä oli 16,0 vuotta.


title: Kuwait Airways

text: Kuwait Airways teki vuonna 2013 esisopimuksen Airbusin kanssa 15 Airbus A320neon ja kymmenen Airbus A350 XWB:n ostamisesta.


title: Bobby Jones (golfaaja)

text: Robert Tyre "Bobby" Jones Jr (17. maaliskuuta 1902 Atlanta, Georgia, Yhdysvallat – 18. joulukuuta 1971) oli yhdysvaltalainen amatöörigolfaaja. Hän voitti 7 major-turnausta, neljästi US Openin (1923, 1926, 1929 ja 1930) ja kolmesti British Openin (1926, 1927 ja 1930). Jones teki historiaa kaudella 1930 voittamalla molempien ammattilaisturnauksien lisäksi myös vastaavat amatööriturnaukset. Saavutusta kutsuttiin golfin Grand Slamiksi, ennen kuin kaksi major-turnausta, The Masters Tournament ja PGA Championship syrjäyttivät amatööriturnaukset. Kauden 1930 jälkeen Jones lopetti suoraan huipulta vain 28-vuotiaana.


title: Bobby Jones (golfaaja)

text: Jonesilla diagnosoitiin selkäytimen rakkula vuonna 1948 ja hän viettikin loppuelämänsä pyörätuolissa. Bobby Jones menehtyi synnyinkaupungissaan Atlantassa vuonna 1971, ja hänet haudattiin Oakland Semeteryn hautausmaalle.


title: Kuwaitin kansainvälinen lentoasema

text: Kuwaitin kansainvälinen lentoasema (IATA: KWI, ICAO: OKBK) on Kuwaitissa sijaitseva kansainvälinen lentoasema. Se on kansallisen lentoyhtiö Kuwait Airwaysin pääpaikka.


title: Sudan Airways

text: Sudan Airways (; IATA: SD, ICAO: SUD) on Sudanin kansallinen lentoyhtiö ja Arab Air Carriers Organizationin jäsen. Se perustettiin helmikuussa 1946, ja se aloitti toimintansa heinäkuussa 1947.


title: Sudan Airways

text: Yhtiön pääpaikka on Khartumin kansainvälinen lentoasema pääkaupunki Khartumissa. Kansainvälisiä lentoja tehdään Egyptiin, Etiopiaan, Jordaniaan, Keniaan, Libyaan, Qatariin, Saudi-Arabiaan, Syyriaan ja Arabiemiirikuntiin.


title: Sudan Airways

text: 10. kesäkuuta 2008 Jordaniasta Sudaniin lähteneellä Sudan Airwaysin lennolla 109 tapahtui onnettomuus, jossa kuoli 30 ihmistä.


title: Sudan Airways

text: Heinäkuussa 2016:


title: Tuomas Wäinölä

text: Elokuussa 2011 ilmestyi Wäinölän ensimmäinen sooloalbumi "Human Being".


title: Reijo Anttila

text: Reijo Anttila on suomalainen muusikko. Hän on vuodesta 1992 lähtien soittanut Mambassa kosketinsoittimia. Anttila on työskennellyt myös sessiomuusikkona ja säveltäjänä, sekä opettaa Helsingin Pop & Jazz Konservatoriossa


title: Harri Lehtonen

text: Harri Lehtonen -nimisiä henkilöitä ovat:


title: Alex Party

text: Alex Party on italialainen yhtye, joka tekee elektronista musiikkia. Yhtyeen jäsenet ovat veljekset Paolo ja Gianni Visnadi, DJ Alex Natale ja Shanie Cambell.


title: Alex Party

text: Yhtyeen tunnetuimpia kappaleita ovat muun muassa ""Saturday Night Party"", ""Don't Give Me Your Life"" ja ""Wrap Me Up"".


title: Neon City Rockers

text: Neon City Rockers on tamperelaisen Jann Wilde & The Neon Comets -yhtyeen albumi. Albumi julkaistiin 2008 Hype Records -levy-yhtiön kautta.


title: Latvian naisten koripallomaajoukkue

text: Latvian naisten koripallomaajoukkue edustaa Latviaa kansainvälisissä naisten arvokilpailuissa. Sitä hallinnoi Latvian koripalloliitto, "Latvijas Basketbola Savienība".


title: Latvian naisten koripallomaajoukkue

text: Latvia on ollut kahdeksan kertaa mukana EM-kilpailuissa. Parhaimmillaan se on yltänyt neljänneksi vuonna 2007, jolloin se hävisi pronssiottelussa Valko-Venäjälle luvuin 63–72. Vuosina 2005 ja 2017 joukkue sijoittui kuudenneksi, kotikisoissaan 2009 seitsemänneksi, 2011 kahdeksanneksi ja 1999 yhdeksänneksi. Vuosina 2013 ja 2015 se jäi kymmenen parhaan ulkopuolelle.


title: Latvian naisten koripallomaajoukkue

text: Latvia pelasi ensimmäisen ja toistaiseksi ainoan kerran olympialaisissa Pekingin olympiaturnauksessa 2008 sijoittuen yhdeksänneksi. MM-kilpailuissa se oli mukana ensimmäisen kerran vuonna 2018 ja sijoittui 13:nneksi.


title: Yksitasoinen lentokone

text: Yksitasoinen lentokone eli yksitaso on lentokone, jossa on vain yksi siipi, toisin kuin kaksitasoissa ja kolmitasoissa. 1930-luvulta lähtien yksitasolentokone on ollut käytännössä lentokoneiden standardimuoto. Yksitasot jaetaan lisäksi ala-, keski- ja ylätasoisiin sen mukaan, missä kohdassa kantosiipi sijaitsee lentokoneen runkoon nähden.


title: Yksitasoinen lentokone

text: Ensimmäisenä yksitasona pidetään ranskalaisen Felix du Temple de la Croix’n vuonna 1874 rakentamaa "Monoplanea", joka onnistui nousemaan ilmaan mäkihyppyristä suorittamansa vauhdinoton jälkeen ja leijailemaan turvallisesti maahan. Samankaltaisia yrityksiä suorittivat myöhemmin monet muut yksityiset lentokoneenrakentajat ympäri Eurooppaa ja Yhdysvaltoja.


title: Yksitasoinen lentokone

text: Ensimmäisen ohjatun, ilmaa raskaamman, moottorikäyttöisen koneen keksijöiksi on nostettu yhdysvaltalaiset Wrightin veljekset. Wrightien "Flyer" oli kuitenkin kaksitaso, kuten lähes kaikki lentokoneilmailun alkuaikojen menestyksekkäät konemallit. Yksitasojen arvostus kasvoi hetkellisesti, kun Louis Blériot ylitti Englannin kanaalin itse suunnittelemallaan yksitasolla 1909, ja Fokkerin yksitasoiset hävittäjät osoittaututuivat myös kelvollisiksi sotakoneiksi ensimmäisessä maailmansodassa.


title: Yksitasoinen lentokone

text: Yksitasot olivat silti epäsuosiossa aina 1930-luvulle asti, koska lentokoneiden etupäässä puusta valmistettu runko ja siivet olivat kevyitä ja hauraita. Yksitasojen siivet tapasivat vääntyä lennon aiheuttamassa paineessa, mikä vaikeutti sivuttaisohjausta. Kaksitasoissa ei tällaista ongelmaa ollut, mikä takasi niiden valtakauden jatkumisen toistaiseksi.


title: Yksitasoinen lentokone

text: Metallien käyttöön siirtymisen ja siipitekniikan parantumisen ansiosta kaksitasot joutuivat antamaan tietä yksitasoille. Toisessa maailmansodassa sotalentokoneet olivat jo muutamin poikkeuksin yksitasoisia.


title: Kaksitasoinen lentokone

text: Kaksitasoinen lentokone eli kaksitaso on lentokone, jossa on kaksi kantosiipeä päällekkäin, toisin kuin yksitasoissa ja kolmitasoissa.


title: Kaksitasoinen lentokone

text: Ensimmäinen ilmaa raskaampi lentokone, yhdysvaltalaisten Wrightin veljesten "Flyer" oli kaksitasolentokone.


title: Kaksitasoinen lentokone

text: Nykyään kaksitasolentokoneet ovat yksi- tai kaksipaikkaisia, mutta 1910-luvulta 1930-luvun alkuun paljon suurempia matkustaja- pommikoneita tehtiin kaksitasoisina. Kaksitasot olivat hallitseva lentokonemalli aina 1930-luvulle. Ensimmäisen maailmansodan lentokoneista lähes kaikki sotakoneet olivat kaksi- tai useampitasoisia.


title: Kaksitasoinen lentokone

text: Nykyään tyypillinen kaksitasokone on taitolentokone, jossa kaksi päällekkäistä siipeä merkitsee alhaista siipikuormitusta ja hyvää liikehtimiskykyä.


title: Nikon D1

text: Nikon D1 on Nikonin ensimmäinen digitaalinen järjestelmäkamera, joka on suunniteltu valokuvauksen ammattilaisille. D1 julkistettiin 15. kesäkuuta 1999. Sen ominaisuuksia ovat mm. 2,74 megapikselin CCD-kenno, sarjakuvaus 4,5 kuvaa sekunnissa ja se toimii kaikkien Nikon F-tyypin objektiivien kanssa. Kameran runko muistuttaa Nikonin ammattilaisfilmikameraa F5. Yhteistä on mm. painikkeiden ja muiden ohjainten sijoitus, joka mahdollistaa helpomman siirtymisen filmikamerasta digitaaliseen.


title: Nikon D1

text: 5. helmikuuta 2001 Nikon korvasi D1:n uusilla D1H- ja D1X-malleilla. D1X tarjosi parempaa tarkkuutta suurentamalla kennon resoluution 4024 × 1324 pikseliin (5,3 megapikseliin). Vastaavasti peräkkäisiä kuvia pystyi ottamaan enää 3 sekunnissa aina 21 kuvaan asti.


title: Nikon D1

text: Nikon D1H keskittyi nopeuteen säilyttämällä kennon resoluution samana kuin D1:ssä, mutta nosti sarjakuvausnopeuden 5 kuvaan sekunnissa 40 kuvaan asti.


title: Aukkosuhde

text: Aukkosuhde eli f-luku on optiikassa käytetty dimensioton suure, joka kuvaa optisen järjestelmän polttovälin ja sisään tulevaa valoa rajoittavan aukon suhdetta.


title: Aukkosuhde

text: Valokuvauksessa kameran objektiivin suurimman aukon aukkosuhteesta käytetään nimitystä valovoima.


title: Aukkosuhde

text: Optisen järjestelmän aukkosuhde formula_1 saadaan kaavalla


Aukkosuhde


title: Aukkosuhde

text: jossa formula_3 on polttoväli ja formula_4 valon sisääntuloaukon halkaisija. Esimerkiksi 100 mm polttovälillä aukkosuhde 4 tarkoittaa aukon halkaisijan olevan 25 mm.


title: Aukkosuhde

text: Aukkosuhde ilmoitetaan tavallisesti merkinnällä x, jota on tapana kohdella yksittäisenä merkkinä ("f-luku"). Muita vakiintuneita merkintätapoja ovat 1/x ja formula_3x ja myös Fx. Aukkosuhde 16 voidaan siis merkitä myös esimerkiksi 1/16, formula_316, F16 tai "aukko 16".


title: Aukkosuhde

text: Joidenkin kameravalmistajien merkintätapa Fx on sikäli huono, että F on optiikassa polttopisteen tunnus, ja myös sikäli huono, että se ei viittaa jakolaskuun.


title: Aukkosuhde

text: Optisen järjestelmän piirtämän kuvan syväterävyysalue kasvaa aukon halkaisijan pienentyessä eli f-luvun kasvaessa.


title: Aukkosuhde

text: Aukon koko vaikuttaa myös kuvan tarkkuuteen linssien ominaisuuksista riippuvalla tavalla. Äärimmilleen avatulla aukolla järjestelmän piirtämään kuvaan vaikuttavat optiset vääristymät eli aberraatiot, kun taas hyvin pienen aukon läpi kulkeva valo diffraktoituu. Tavallisilla kameraobjektiiveilla terävin piirto saavutetaan yleensä noin 5,6–8 alueella. Lyhyen polttovälin laajakulmalinsseissä suuri aukko aiheuttaa usein vinjetointia eli kuvan reunojen tummumista.


title: Aukkosuhde

text: On tärkeää tietää, että kennon koko vaikuttaa samansuuruisesti näennäiseen polttoväliin kuin aukkoonkin (f-lukuun).


title: Aukkosuhde

text: Esim. 50 mm f1,8 kinokennolla vastaa 33,3 mm f1,2 APS-C croppikennolla (1,5x Nikon).


title: Aukkosuhde

text: Vastaavasti iPhone 5s:n objektiivin croppikerroin on 5,64. Linssin aukoksi mainostetaan f2,2 ja polttoväliksi 4,12 mm. Kertoimella korjattuna, verrattuna 35 mm kennoon, aukko on f2,2 x 5,64 = f12,4 ja polttoväli 4,12 mm x 5,64 = 23,2 mm. Linssin tyypiksi tulee siis 23 mm f12.


title: Kolmitasoinen lentokone

text: Kolmitasoinen lentokone eli kolmitaso on lentokone, jossa on kolme samankokoista kantosiipeä päällekkäin, toisin kuin yksitasoissa ja kaksitasoissa. Sotilaskäytössä kolmitasot ovat olleet vain ensimmäisessä maailmansodassa. Ensimmäinen palveluskäyttöön tullut kolmitaso oli brittiläinen Sopwith Triplane, joka lensi ensilentonsa 1916, ja jolla monet RFC:n ässät lensivät. Sopwith Triplanen menestys innosti saksalaiset kehittämään oman kolmitasonsa. Sodan kuuluisin kolmitasokone oli Fokkerin Dreidecker I, jolla Punaisena Paroninakin tunnettu lentäjä-ässä Manfred von Richthofen lensi.


title: The End

text: The End voi tarkoittaa seuraavia asioita:


title: Columbianan piirikunta

text: Columbianan piirikunta on piirikunta Ohiossa, Yhdysvalloissa, joka on nimetty Kristoffer Kolumbuksen mukaan. Sen hallinnollinen keskus on Lisbon ja suurin kaupunki East Liverpool.


title: Columbianan piirikunta

text: Columbianan naapuripiirikuntia ovat Jefferson etelässä, Carroll lounaassa, Stark lännessä, Mahoning pohjoisessa, Pennsylvanian puolella Lawrence ja Beaver sekä Hancock Länsi-Virginiassa kaakossa.


title: Columbianan piirikunta

text: Vuoden 2010 väestönlaskennan mukaan piirikunnassa oli 107 841 asukasta. Etniset ryhmät jakautuivat valkoisiin (95,7%), mustiin (2,1%), alkuperäisamerikkalaisiin (0,1%) ja aasialaisiin (0,2%).


title: Höyrypuhdistus

text: Höyrypuhdistus eli höyrypesu tarkoittaa höyryn avulla puhdistamista. Höyry tuotetaan höyrygeneraattorilla tai höyrynkehittimellä ("höyrypesuri" tai "höyrypuhdistin"). Höyrypuhdistuksessa höyry toimii puhdistavana tekijänä, joten kemiallisia pesuaineita ei välttämättä tarvita.


title: Höyrypuhdistus

text: Veden kiehumispiste on määritelmän mukaan 100 °C eli 373,15 kelviniä (ilmanpaine 1 bar). Veden kiehumispiste nousee, kun ulkoinen paine kasvaa. Puhdistukseen tarkoitettujen höyrygeneraattorien höyry kehitetään painekattilassa, jolloin saatua höyryä kutsutaan kuivahöyryksi (). Kuivahöyry on lämpötilaltaan kuumempaa kuin 100 celsiusastetta.


title: Höyrypuhdistus

text: Höyry on kaasu, ja se muodostuu höyrykattilan yläosassa olevaan tyhjään tilaan. Alaosa on täynnä vettä. Mikäli tyhjää tilaa on vähän, niin höyry loppuu nopeasti.


title: Höyrypuhdistus

text: Uusimmat höyrypesurit ovat jatkuvakäyttöisiä, jolloin veden lisääminen painekattilaan tapahtuu automaattisesti. Joissakin laitteissa on integroitu märkäimuri (uudistunut painehuuhtelulaite), jolla irtoava lika voidaan imeä erilliseen säiliöön. Imu-ominaisuutta tarvitaan etenkin tekstiilejä pestessä ja puhdistettaessa.


title: Höyrypuhdistus

text: Höyrypuhdistuslaitteen höyry tulee ulos siihen liitetystä 3–12-metrisestä letkusta. Konetta ohjataan yleensä letkun päässä olevasta kahvasta, jolla voidaan säätää höyryn painetta, höyryntuloa sekä myös erillistä ylikuumennetun veden huuhtelutoimintoa. Kahvaan voidaan kiinnittää erilaisia välineitä, kuten lastoja, erityyppisiä harjoja tai purukumin poistoväline. Joissakin laitteissa voidaan puhdistusta tehostaa puhdistusaineella, joka levitetään puhdistettavalle pinnalle painamalla kahvassa olevaa kytkintä. Tätä toimintoa voidaan käyttää esimerkiksi likaisten tekstiilien puhdistuksessa.


title: Höyrypuhdistus

text: Höyrynpaineen tulisi olla vakio ja noin 6–12 baaria, jotta puhdistus olisi tehokasta. Monissa laitteissa on ns. höyryreservi, joka mahdollistaa jatkuvan korkean lämpötilan sekä tarvittavan paineen, esimerkiksi höyrytettäessä monta tuntia yhtäjaksoisesti.


title: Höyrypuhdistus

text: Höyrypuhdistus irrottaa lian materiaalien huokosista, jolloin saadaan syväpuhdas tuote. Homeiden, levien ja bakteerien tuhoaminen höyryn avulla on tehokkain tapa peruskorjata esimerkiksi märkätiloja. Höyrypesulla saadaan muun muassa levä poistettua materiaalin huokosista ja puhdistusten aikaväli saadaan huomattavasti pidemmäksi.


title: Höyrypuhdistus

text: Höyrypesuriin on mahdollisuus liittää höyrymoppi. Moppikehyksessä käytettävän moppikankaan tulisi kestää kuumuutta. Tällainen on esimerkiksi erikoisvalmisteinen mikrokuitumoppi. Laitteella työskennellään kuten perinteisellä mopilla, mutta ilman puhdistusaineita. Tämä on tehokas tapa mopata lattioita, seiniä ja kattoja.


title: Höyrypuhdistus

text: Höyrypuhdistus on ympäristöystävällinen tapa huoltaa rakennuksia ja ympäristöä. Resursseja säästyy, kun ei tarvitse käyttää puhdistusaineita.


title: Höyrypuhdistus

text: Kaikkein tärkein huoltotoimenpide kaikissa höyrypesureissa on kalkinpoisto. Jotta kalkkisaostuma irtoaa, on tärkeää, että kalkinpoistoreikä on riittävän suuri. Kone menettää helposti tehonsa ja rikkoutuu nopeasti, jos käytettävä vesi on kalkkipitoista eikä kalkkia poisteta riittävän usein. Laitteiden pienet putket ja mekanismit menevät tukkoon kalkkikivestä. Tällöin voidaan joutua vaihtamaan koneen sisällä olevia komponentteja ja pumppuja. Kalkkikertymät johtavat höyrymäärän vähenemiseen.


title: Höyrypuhdistus

text: Mikäli kone on kylmä eikä sitä ole kytketty pistorasiaan, puhutaan alkulämmitysajasta (aika, joka menee siihen, että kone on toimintavalmis). Alkulämmitysaika vaihtelee höyrykattilan suuruudesta sekä lämmitystehosta riippuen. Pienet kattilat lämpenevät nopeammin kuin suuret, mutta pienissä kattiloissa ei voida tuottaa suuria määriä höyryjä: jo 10 sekunnin höyryttäminen saa paineen laskemaan, minkä jälkeen on odotettava, että kattila tuottaa lisää höyryä. Alkulämmitystä tärkeämpi asia on kuitenkin paineen palautusaika.


title: Höyrypuhdistus

text: Paineen riittävyys ja suuruus on tärkeää, jotta höyry poistaisi huokosissa olevan lian. Erityisen tärkeää tämä on desinfioivassa höyrypesussa. Paineen puute onkin syy siihen, että höyrypesu ei tuota haluttua lopputulosta tai että prosessi on hidas, jolloin höyrypuhdistus koetaan tehottomaksi.


title: Itsenäisyys (psykologia)

text: Itsenäisyys tarkoittaa kehityspsykologiassa riippumattomuutta toisten ihmisten huolenpidosta ja valmiutta päättää itse omista asioista.


title: Itsenäisyys (psykologia)

text: Pienellä lapsella ensimmäiset askeleet, sanat ja viriävä oma tahto ovat avaimia matkalla itsenäisyyteen ja toisten yhteyteen, sosiaalistumiseen. Toisen vuoden aikana kielen ja muiden tietotaidollisten valmiuksien kehittyessä lapsen itsenäisyys lisääntyy ja riippuvuus vanhemmista vähenee. Vanhempien täytyy luoda perusta turvallisille rajoille, jolloin taaperon on sallittava itsenäisyyden kehittymisen kannalta pitää kiinni vaatimuksistaan, milloin taas vanhemman sanaa on toteltava, koska lapsen on oman turvallisuutensa takia toimittava kuten vanhempi vaatii.


title: 2K Games

text: 2K Games on Take-Two Interactiven videopelien julkaisemiseen keskittynyt tytäryhtiö. Se perustettiin tammikuussa 2005, kun Take-Two osti pelitalo Visual Conceptsin ja sen omistaman Kush Gamesin Segalta. 2K Games omistaa useita pelistudioita, mutta julkaisee myös ulkopuolisten kehittämiä pelejä. 2K Gamesin pääkonttori sijaitsee Manhattanilla.


title: 2K Games

text: 2K Gamesin tunnetuimpia pelejä ovat olleet urheilupelit, jotka ovat kilpailleet Electronic Artsin kanssa urheilupelien markkinoilla.


title: 2K Games

text: 2K Gamesin julkaisemat pelit. Listasta puuttuu 2K Sportsin julkaisemat urheilupelit.


title: Timur Lenkin hyökkäykset Georgiaan

text: Turkkilaismongolialainen valloittaja Timur Lenk hyökkäsi Georgiaan, kristittyyn kuningaskuntaan Kaukasuksella, useita kertoja vuosina 1386–1404 tuhoisin seurauksin. Timurin laaja valtakunta ulottui suurimmillaan Keski-Aasiasta Anatoliaan saakka. Hyökkäykset liittyivät läheisesti Timurin ja Tokhtamyshin väliseen taisteluun. Tokhtamysh oli Kultaisen ordan viimeinen kaani ja Timurin kilpailija.


title: Timur Lenkin hyökkäykset Georgiaan

text: Georgialaiset kuuluivat ensimmäisiin ei-islaminuskoisiin kansoihin, jotka kärsivät Timurin hyökkäyksistä. Ensimmäisessä ainakin seitsemästä invaasiosta Timur ryösti Georgian pääkaupungin Tbilisin ja vangitsi Georgian kuninkaan Bagrat V:n vuonna 1386. Georgialaiset taistelivat lyhyen aikaa Timurin joukkoja vastaan, mikä sai aikaan uuden turkkilaismongolialaisten armeijoiden hyökkäyksen. Bagratin poika ja seuraaja Giorgi VII aloitti päättäväisen vastarinnan ja taisteli suuren osan valtakaudestaan (1395–1405) Timuria vastaan. Timur johti suurinta osaa hyökkäyksistä itse alistaakseen Georgian itsepäisen kuninkaan valtaansa. Vaikka hän ei saanutkaan Georgiaa tiukasti hallintaansa, maa kärsi iskun, josta se ei koskaan toipunut ennalleen. Siihen mennessä kun Giorgi VII:n oli pakko hyväksyä Timurin rauhanehdot ja suostua maksamaan suojelurahaa, hän ei hallinnut juuri muuta kuin tuhoutuneita kaupunkeja, hävitettyä maaseutua ja särkynyttä kuningaskuntaa.


title: Timur Lenkin hyökkäykset Georgiaan

text: Timur Lenk saapui Kaukasukselle ensimmäisen kerran vastatakseen Tokhtamyshin ryöstöretkeen, joka kulki Kaukasian alueen läpi Pohjois-Iraniin vuonna 1385. Se aloitti hallitsijoiden väliset avoimet vihamielisyydet. Timur vastasi käynnistämällä täysimittaisen invaasion niihin maihin, jotka sijaitsivat hänen nousevan valtakuntansa itärajojen ja Tokhtamyshin kaanikunnan välissä. Vallattuaan Azerbaidžanin ja Karsin Timur marssi Georgiaan. Hänen virallinen kronikkansa "Zafarnama" kuvaa hänen hyökkäystään Georgiaan jihadiksi. Timur lähti Karsista ja hyökkäsi vuoden 1386 lopulla väkivaltaisesti Samtskheen, Georgian kuningaskunnan eteläisimpään ruhtinaskuntaan. Sieltä hän marssi Tbilisiin, jonne Georgian kuningas Bagrat V oli sulkenut itsensä. Kaupunki kaatui 21. marraskuuta 1386. Bagrat V vangittiin ja käännytettiin islamiin miekalla uhaten. "Georgian kronikka" ja Tovma Metsobetsi mainitsevat kuninkaan luopuneen uskostaan, mutta esittävät sen viekkaana juonena, jonka avulla kuningas sai Timurin luottamuksen. Bagratille annettiin noin 12 000 miehen armeija, jonka avulla hänen tuli nousta takaisin Georgian hallitsijaksi, sillä hänen ollessaan Timurin hovissa Georgiaa oli hallinnut Bagratin poika ja yhteishallitsija Giorgi VII. Vanha kuningas aloitti kuitenkin salaiset neuvottelut Giorgin kanssa. Giorgi järjesti väijytyksen Bagratin turkkilaisille saattajille ja vapautti kuninkaan.


title: Timur Lenkin hyökkäykset Georgiaan

text: Keväällä 1387 Timur palasi Georgiaan kostaakseen tuhoutuneen armeijansa kohtalon. Bagrat ja Giorgi onnistuivat evakuoimaan raja-alueiden väestön vuorille ja metsiin ja aloittivat vastarinnan. Kun Tokhtamysh ilmestyi jälleen Iraniin, Timurin oli pakko vetäytyä. Kun hän oli voittanut Kultaisen ordan, hän kuitenkin hyökkäsi jälleen Georgiaan. Vuonna 1394 hän lähetti neljä kenraalia Samtskhen provinssiin aloittaakseen ghazw-lain käytön. Samana vuonna hän rankaisi henkilökohtaisesti Georgian Aragvi-joen laakson vuoristoyhteisöjä, joita "Zafarnama" kutsuu nimellä "Kara-kalklanlik" ("mustakilpiset" eli Itä-Georgian vuoristolaiset, pšavit ja khevsurit), ja palasi Tbilisin kautta Şəkiin kuultuaan Tokhtamyshin uudesta hyökkäyksestä.


title: Timur Lenkin hyökkäykset Georgiaan

text:
Vuonna 1395 georgialaiset liittoutuivat Şəkin hallitsijan Sidi Alin kanssa, aiheuttivat murskatappion timurididynastian Miran Shahin joukoille, jotka piirittivät Alindžakia (Nahitševanin lähellä), ja vapauttivat džalajiridien prinssi Tahirin, joka oli vangittu kaupunkiin. Vastaisku tuli vuoden 1399 loppupuolella, kun Timur valtasi Şəkin ja tuhosi viereistä Kakhetin provinssia Georgiassa.
Keväällä vuonna 1400 Timur kääntyi takaisin tuhotakseen Georgian lopullisesti. Hän vaati, että Giorgi VII:n tuli luovuttaa Tahir. Giorgi kieltäytyi ja kohtasi Timurin Sagim-joella Kvemo Kartlissa, mutta kärsi tappion ja vetäytyi syvemmälle Georgiaan Timurin jahtaamana. Timur ryösti Tbilisin, jätti kaupunkiin varuskunnan ja piiritti Goria, jonne Giorgi oli linnoittautunut. Kuningas aloitti uskaliaan paon länteen, muttei kyennyt estämään vihollisen etenemistä Dzamin ja Savanetin linnoituksilla ja pakeni Länsi-Georgian syviin metsiin, jonne Timur ei halunnut häntä seurata. Timur kääntyi raivoissaan takaisin ja hävitti Georgiaa. Verinen kampanja kesti useita kuukausia ja Timurin armeijat liikkuivat edestakaisin provinssista provinssiin. Lähes kaikki merkittävät kaupungit tuhoutuivat, useat kylät paloivat tuhkaksi, lukuisia luostareita ja kirkkoja hävitettiin maan tasalle ja viini- ja hedelmätarhoja poltettiin. Tuhansia surmattiin tai kuoli nälkään ja tauteihin, ja yli 60 000 orjuutettiin ja vietiin pois Timurin joukkojen mukana.


title: Timur Lenkin hyökkäykset Georgiaan

text: Vuoden 1401 lopulla Timur palasi Kaukasukselle. Giorgi VII:n oli pakko anoa rauhaa, ja hän lähetti Timurin luokse veljensä suojelurahan kanssa. Timur valmistautui suureen yhteenottoon osmanien kanssa ja halusi ilmeisesti jäädyttää Georgian tilanteen siksi aikaa, että taistelu olisi ohi ja hän kykenisi palaamaan alueelle ja hoitamaan asian päättäväisemmin. Niinpä hän teki Georgian kanssa rauhan sillä ehdolla, että Georgian kuningas luovuttaisi hänelle joukkoja ja antaisi muslimeille erityisoikeuksia. Timur teki kuitenkin joitakin ennalta ehkäiseviä toimia hyökäten georgialaiseen Tortumin varuskuntaan, tuhoten sen linnoituksen ja ryöstäen ympäröivän alueen.


title: Timur Lenkin hyökkäykset Georgiaan

text: Kun osmanit oli voitettu, Timur palasi Erzurumiin vuonna 1402 ja päätti rangaista Georgian kuningasta siitä, että tämä ei ollut saapunut onnittelemaan häntä voittonsa johdosta. Giorgi VII:n veli Konstantine, jonka välit kuninkaaseen olivat huonot, saapui Timurin luokse lahjojen kanssa kuten myös kuninkaan uhmakas vasalli Ivane Džaqeli, Samtskhen prinssi. Šeikki Ibrahim I arvioi Georgian tuomia voittoja ja kuluja. Giorgi lähetti uusia lahjoja, mutta Timur kieltäytyi vastaanottamasta niitä ja kutsui Giorgin luokseen. Samaan aikaan hän piiritti Birtvisin valloittamatonta linnoitusta, jota pieni georgialainen varuskunta puolusti raivokkaasti. Saatuaan linnoituksen haltuunsa elokuussa 1403 Timur lähetti armeijansa ryöstämään Georgian raja-alueita ja ajoi vetäytyvää kuningas Giorgi VII:tä takaa Abhasiaan saakka. Timurin historioitsija kertoo, että 700 kaupunkia ja kylää tuhottiin ja niiden asukkaat murhattiin.


title: Timur Lenkin hyökkäykset Georgiaan

text: Timur pysäytti armeijansa vasta, kun ulamat ja muftit päättivät, että Georgian kuninkaalle voitiin antaa armo ("aman"). Giorgi VII joutui maksamaan valtavan määrän veroa, johon kuului tuhat Timurin nimissä lyötyä kultaista tankaa, tuhat hevosta, 18 mithkalia painava rubiini ja niin edelleen. Sitten Timur jatkoi matkaansa Tbilisin läpi tuhoten tielleen osuvia luostareita ja kirkkoja ja meni Beyləqaniin vuoden 1404 alussa. Kaikki alueet Trebizondista Beyləqaniin annettiin virallisesti Timurin pojanpojan Khalil Mirzan läänityksiksi. Timur lähti Kaukasukselta Keski-Aasiaan, jossa hän kuoli 19. helmikuuta 1405.


title: Audi Q5

text: Audi Q5 on Audin vuodesta 2008 lähtien valmistama crossover-tyyppinen automalli. Auto perustuu samalle MLB-pohjalevylle (), jolle valmistetaan Audin A4- ja A5-malleja. Q5 on järjestyksessään toinen Audin Q-sarjan malleista, se sijoittuu kooltaan suuremman Q7:n ja pienemmän Q3:n väliin. Mallin ensiesittely oli Pekingin autonäyttelyssä 19. huhtikuuta 2008. Malli oli kuitenkin esitelty jo vuotta aikaisemmin "Audi Cross Cabriolet quattro" -konseptina Los Angelesin autonäyttelyssä.


title: Audi Q5

text: Vuoden 2009 Euro NCAP -kolaritestistä Q5 sai tulokseksi täydet viisi tähteä. Vuonna 2017 testattu toisen sukupolven Q5 ansaitsi sekin viisi tähteä.


title: Audi Q5

text: Audi Q5:tä valmistetaan Ingolstadtissa, Saksassa. Moottorivalikoimassa on 2,0-litrainen turboahdettu neljä sylinterinen bensiinikone, 3,2-litrainen V6-bensiinikone, 2,0- ja 3,0-litraiset turbodieselkoneet. Voimalinjan jatkeena on Audin seitsemänvaihteinen S-tronic-automaatti ja jatkuva quattro-neliveto.


title: D-Day

text:
D-Day on englanninkielisessä sotilassanastossa käytetty ilmaus tärkeän operaation alkupäivämäärästä; rinnakkaisilmaus on H-Hour jonkun asian alkamistunnista.
Tunnetuin D-day on Normandian maihinnousun alkupäivä.


title: D-Day

text: D-Day ja H-Hour ilmauksia voidaan käyttää suhteellisen ajanlaskun pohjana, kun varsinaista tapahtumapäivää ei ole päätetty tai ei haluta vielä ilmoittaa. Silloin voidaan suunnitella muita tapahtumia, jotka pitää tehdä "D+2" eli kaksi päivää alkupäivän jälkeen, tai "D-7" eli viikkoa ennen alkupäivää.


title: D-Day

text: Ilmausta on käytetty ainakin ensimmäisestä maailmansodasta alkaen.


title: Osmoosivoima

text: Osmoosivoima on uusiutuva energianlähde, jossa hyödynnetään meriveden ja makean veden välistä suolaisuuseroa. Osmoosivoimala perustuu puoliläpäisevään osmoosikalvoon, joka päästää läpi vettä, mutta pysäyttää meriveden suolaionit. Osmoosivoimalassa makea vesi kohtaa suolaisen veden osmoosikalvon läpi, jolloin vesimolekyylien kokonaisvirtaus suuntautuu kalvon makean veden puolelta suolaisen veden puolelle laimentaen suolaisen veden suolapitoisuutta. Kalvon avulla osmoosista saadaan talteen osmoosin synnyttämän paine-eron energia.


title: Osmoosivoima

text: Sopiva alue osmoosivoimalalle on paikka, jossa joensuu kohtaa meren, jolloin makea jokivesi kohtaa suolaisen meriveden.


title: Osmoosivoima

text: Statkraft Norjassa rakensi maailman ensimmäisen pilottiluonteisen osmoosivoimalaitoksen, joka käynnistyi vuonna 2009. Voimalan avajaisia vietettiin 24. marraskuuta 2009. Ensimmäinen täysikokoinen kaupallinen laitos voisi olla toiminnassa vuonna 2015.


title: Dynamite Headdy

text: Dynamite Headdy on Treasuren vuonna 1994 Sega Game Gearille ja Sega Mega Drivelle julkaisema tasohyppelypeli. Pelin päähenkilö käyttää irrotettavaa päätään aseena monenlaisia vihollisiaan vastaan, ja voi myös kerätä uusia päitä, jotka antavat erilaisia taitoja.


title: DJ Khaled

text: DJ Khaled (oikealta nimeltään Khaled Mohamed Khaled, s. 26. marraskuuta 1975 New Orleans, Louisiana, Yhdysvallat) on palestiinan-amerikkalainen tuottaja ja hip hop -artisti. Hän on tullut tunnetuksi Lil Waynen ja Birdmanin kanssa tekemästä singlestä "Way Of Life". Khaled on yksi maailman tunnetuimpia tuottajia, ja tehnyt yhteistyötä muun muassa Kanye Westin, Fat Joen, Rick Rossin, T-Painin ja Akonin kanssa. Dj Khaled liikkui ennen nimellä Arab attack, mutta vaihtoi sen syyskuun 11. päivän terroritekojen jälkeen.


title: DJ Khaled

text: Khaled syntyi palestiinalaisille vanhemmille, jotka muuttivat yhdysvaltoihin. Hänen isänsä oli vaatealalla töissä. Khaled on kertonut olevansa harras Muslimi. Hänen veljensä Alec Ledd on näyttelijä.


title: DJ Khaled

text: Khaledin musiikkiura sai alkunsa New Orleansissa, jossa hän työskenteli paikallisessa levykaupassa.


title: DJ Khaled

text: Alkuvuosina Khaled työskenteli levykauppa Odysseyksessa, New Orleansissa. Tuolloin hän tapasi ja auttoi vielä uransa alkuvaiheessa olevia räppäreitä, kuten Birdman, Lil Wayne ja Mavado. Birdmanin ja Lil Waynen hän tapasi 1993. Vaihdettuaan työpaikkaa Khaled siirtyi DJ:i sekoittaen muun muassa esityksissään reggae- ja dancehallia hip hopin kanssa. Hänen ensimmäinen radiokeikkansa oli Pirate - radiokanavalla. Sittemmin 1998 Khaled muutti Miamiin, jossa hän oli toisena isäntänä The Duke Show -ohjelmassa WEDR "99 Jamz" kanavalla Luther Campbellin kanssa. 2003 Khaled aloitti myös arkiviikon myöhäisilta ohjelman 99 Jamz kanavalle. Hän käytti tuolloin myös useita taiteilijanimiä, kuten Arab Attack, big Dog Pitbull, Terror Squadian, Beat Novacane, The Don Dada ja Mr. Miami. Syyskuun 11. päivän terrori-iskun vuoksi Khaled luopui Arab Attack -nimestä tuntiessaan sen olevan epäkunnioittavaa ja loukkaavaa tapahtumassa kärsineille.


title: DJ Khaled

text: DJ Khaled julkaisi ensimmäisen studioalbuminsa "Listennn... the Album" 6. kesäkuuta 2006. Sen julkaisi Koch Records ja sijoittui Billboard 200 listalla parhaimmillaan sijalle 12. Vuotta myöhemmin ilmestyi toinen albumi "We the Best", jonka singlessä "I'm So Hood" olivat mukana T-Pain, Trick Daddy, Plies ja Rick Ross. Toisessa singlessä "We Takin' Over" oli mukana Akon, T.I., Rick Ross, Fat Joe, Birdman ja Lil Wayne. "We Takin' Over" oli parhaimmillaan sijalla 28 Billboard Hot 100 ja sijalla 11 US Hot Rap Tracks, kun taas itse albumi sijoittui US Billboard 200 listalla kahdeksanneksi ja oli US Independent Albums lista ykkönen.


title: DJ Khaled

text: Khaled esiintyi vierailevana artistina Birdmanin 2007 ilmestyneessä "5 * Stunna" albumin "100 Million" singlessä, jossa esiintyivät myös Rick Ross, Dre, Young Jeezy ja Lil Wayne. Samana vuonna Khaled voitti kaksi Ozone-palkintoa; paras musiikkivideo ("We Takin' Over") ja paras radio DJ.


title: DJ Khaled

text: 4. kesäkuuta 2008 "I'm So Hood" single myi platinaa ja perusti oman levy-yhtiön We the Best Music Groupin. 16. syyskuuta 2008 DJ Khaled julkaisi kolmannen albuminsa "We Global". Ensimmäisessä singlessä "Out Here Grindin" esiintyivät Akon, Rick Ross, Lil' Boosie, Trick Daddy, Ace Hood ja Plies. Toisella singlellä "Go Hard" esiintyivät Kanye West ja T-Pain. Itse albumi sijoittui Billboard 200 listalla parhaimmillaan seitsemänneksi ja oli jälleen US Independent Albums listaykkönen. Khaled palkittiin myös vuoden DJ -palkinnon BET Hip Hop- ja Ozone-palkintogaaloissa.


title: DJ Khaled

text: 2009 Khaled nimitettiin Def Jam South levy-yhtiön puheenjohtajaksi.


title: DJ Khaled

text: Khaled on naimisissa Nicole Tuckin kanssa. Parilla on yksi lapsi Asahd Tuck Khaled, joka syntyi 23. lokakuuta 2016. Hän kannattaa NBA:ssa Miami Heatia.


title: DJ Khaled

text: Tammikuussa 2017 Khaled osti Robbie Williamsin entisen asunnon Mulholland Estatesista.


title: Tupolev Tu-22

text: Tupolev Tu-22 (NATO-koodi: Blinder) on neuvostoliittolainen pommitus- ja tiedustelukone, josta tuli Tupolev Tu-16:n seuraaja. Ensimmäinen Tupolev Tu-22 otettiin käyttöön 1962. Vuonna 1972 käyttöön otettu Tu-22M on siitä edelleen kehitetty, täysin uusi kääntyväsiipinen kone, jossa muun muassa moottorit on sijoitettu toiseen paikkaan.


title: Tupolev Tu-22

text: Koneen esityyppi oli Tupolevin 1954 suunnittelema Samoljot 105 (lentokone 105). Tehokkaampien moottorien suunnittelun myötä kone suunniteltiin uudelleen hyödyntämään area rulea transsoonisen kitkan vähentämiseksi. Prototyyppi 105A lensi ensilentonsa syyskuussa 1959. Ensimmäinen sarjatuotantomalli Tu-22B valmistui Kazanin tehtaalta 22 vuonna 1960.


title: Tupolev Tu-22

text: NATO oli aikeissa antaa koneelle koodin "Beauty" (kauneus), joka koettiin liian positiiviseksi. Siksi kone saa koodinimen "Blinder".


title: Tupolev Tu-22

text: Tupolev Tu-22 tuli palveluskäyttöön 1962. Käyttöönottonsa jälkeen koneet kärsivät huolto-ongelmista ja kuumenemisesta suurilla nopeuksilla ja useita tuhoutui lentäjien virheiden vuoksi aiempia suurempien laskeutumisnopeuksien vuoksi. Lentäjiä oli vain yksi, toisin kuin Tu-16:ssa, joten lentäjän työmäärä kasvoi. Lisäksi Tu-22:n lentomatka ja asekuorma olivat huonommat kuin edeltäjänsä, joten vain 15 pommittajaa rakennettiin. Tiedusteluversio Tu-22R oli menestyksekkäämpi ja sitä valmistettiin 127, joista puolet meritiedustelulle. Taistelukäytössä koneen käyttökelpoisuutta paransi vuodesta 1965 strategisille ilmavoimille ja meri-ilmavoimille rakennettu Raduga Kh-22 (AS-4 Kitchen) -ohjuksilla varustettu Tu-22K.


title: Tupolev Tu-22

text: Viimeinen lentokone kaikkiaan 311:stä valmistettiin 1969. Pommitusversioihin kuuluvia lentokoneita rakennettiin 15, tiedusteluversioita 127, signaalitiedustelun versiota 47, ohjusten laukaisualustoina käytettäviä 76 ja harjoituskoneita 46.


title: Tupolev Tu-22

text: Konetta myytiin 1970-luvulla Libyalle ja Irakille. Myös Egypti pyysi niitä, mihin ei suostuttu maiden suhteiden viilennyttyä Jom Kippurin sodan jälkeen. Libya käytti koneita muun muassa iskussa Mwanzaan Tansaniaan tukeakseen ugandalaisia liittolaisiaan, sekä Tšadia ja Sudania vastaan. Irak käytti niitä sodassaan Irania vastaan. Neuvostoliitto käytti taisteluissa ainoastaan elektronisen sodankäynnin Tu-22PD:ta Afganistanissa suojaamaan Tu-22M-koneita.Venäjän–Georgian sodassa 9. elokuuta 2008 Georgia pudotti yhden Venäjän Tupolev Tu-22MR:n alas. Sen epäillään tulleen pudotetuksi yhdellä kymmenestä Ukrainan Georgialle toimittamasta S-200 -ilmatorjuntaohjusjärjestelmästä. Myöhemmin epäilykset kohdistuvat Ukrainan Georgialle toimittamiin BUK M1-alueilmatorjuntaohjuksiin.


title: Tupolev Tu-22

text: =Onnettomuuksia=Kone on esillä Moninon ilmailumuseossa Moskovan lähellä.


title: Jeremy James Kissner

text: Jeremy James Kissner (s. 24. maaliskuuta 1985, Minneapolis, Minnesota, Yhdysvallat) on yhdysvaltalainen näyttelijä, joka on näytellyt mm. Lento 29 -sarjassa Ericiä.


title: Miekkailu kesäolympialaisissa 1896

text: Olympialaisissa 1896 kilpailtiin kolmessa miekkailulajissa, jotka olivat kaikki miehille. Lajit olivat floretti, ammattilaisten floretti ja säilä. Myös kalvassa piti kilpailla, mutta kyseinen turnaus peruttiin. Turnaukset miekkailtiin 7. huhtikuuta ja 9. huhtikuuta 1896 Ateenassa. Kisoihin osallistui 15 miekkailijaa neljästä maasta.


title: Miekkailu kesäolympialaisissa 1896

text: Ateenassa palkittiin vain kaksi parasta, voittajalle hopeaa ja toiseksi tulleelle pronssia. Alla kuitenkin tulokset perinteisessä muodossa.